پاش ڕیفراندۆم: مەترسی و بەربەستەکان\nنوسینی: د.جەلال حەسەن موستەفا، مامۆستای زانکۆ و توێژەر\nئەنجامدانی ڕیفراندۆم لە ھەرێمی کوردستان لە ٢٥/٩/٢٠١٧ یەکێکە لە گەرمترین باسوخواسەکان و ھەر بەم ھۆیەشەوە لە ئێستادا باس لە کاراکردنەوەی پەرلەمانی ھەرێمی کوردستان دەکرێت. بەڵام ئەوەی کە کەمترین باسی لێدەکرێت ئەوەیە کە ئایا ھەنگاوەکانی دوای ڕیفراندۆم چین؟ ئەم پرسیارە زۆر گرنگە و ناکرێت فەرامۆش بکرێت. دەبێت حیزبە سیاسییەکان، بە تایبەت پارتی دیموکراتی کوردستان و یەکێتی نیشتمانی کوردستان، توانیبێتیان ھەموو ئەو ئیحتیمال و ئەگەرانەیان لێکدابێتەوە کە دەکرێت لە وەڵامی ئەو پرسیارەدا دروست ببن. ئەم دوو حیزبە لە ھەرێمی کوردستان ھەم خاوەنی بیرۆکەی ئەنجامدانی ڕیفراندۆمن لەم کاتوساتە دیاریکراوەداو ھەم خاوەنی ھێزی پێشمەرگە و سامان و داھاتی ھەرێمی کوردستانن، بۆیەش بەرپرسیارێتی مێژوویی و ئەخلاقی بەرەنجامەکانی ھەنگاوێکی گەورەی وەک ڕیفراندۆم زیاتر لە ئەستۆی ئەوانە. ئەم دوو لایەنە سیاسیە دەبێت گوێ لە خەڵکانی پسپۆر و شارەزا بگرن و ڕاوێژیان پێبکەن (جا ئەمانە کەسانی بیانیی بن یان کورد گرنگ نیە). لەم نوسینەدا، ھەوڵ ئەدەم بەشێک لەو ئەگەرانە بخەمەڕوو کە دەکرێت لە ئەنجامی وەڵامی ئەم پرسیارەوە دروست ببن.\nدواخستنی ریفراندۆم وەک بژاردەیەک\nبە پێی ئەو چاوپێکەوتنەی مەسعود بارزانی لەگەڵ گۆڤاری فۆریەن پۆلیسی (Foreign Policy)(١) ئەنجامیداوە، ئەو ڕیفراندۆمەی کە بڕیارە ئەنجامبدرێت بۆ سەربەخۆبونی کوردستانە، واتە لە فۆرمی دەنگداندا یەک پرسیار دەکرێت کە ئەویش ئەوەیە کە 'ئایا لەگەڵ سەربەخۆبونی ھەرێمی کوردستاندایت' و دەنگدەریش دوو بژارەی ھەیە کە ئەوانیش بەڵێ و نەخێرن. لێرەدا دەمەوێت باز بدەم بەسەر ئەو ئەگەرەی کە رەنگە نەتوانرێت ڕیفراندۆم لە بەرواری دیاریکراوی خۆیدا ئەنجام بدرێت بەھۆی ئەو ناکۆکییە سیاسیانەی لە نێوان پارتی دیموکراتی کوردستان و بزووتنەوەی گۆڕاندا ھەن یان بە ھەر ھۆکارێکی تری ناوخۆیی و ھەرێمیی یان نێودەوڵەتی. دەمەوێت سێ گریمانە بکەم پێش وەڵامدانەوە و باسکردن لەو پرسیارەی سەرەوە. گریمانەی یەکەم ئەوەیە کە پارتی دیموکراتی کوردستان و یەکێتی نیشتمانی کوردستان ھەرچۆنێک بێت و ھەر شتێک بێتە ڕێیان، گوێنادەنێ و ڕیفراندۆم ئەنجام دەدەن. دووەم گریمانە ئەوەیە کە ڕیفراندۆم لە کاتی خۆیدا ئەنجام دەدرێت و گریمانەی سێەمیش ئەوەیە کە زۆرینەی ڕەھای خەڵکی ھەرێمی کوردستان (لە ٪٧٥ بەرەو سەرەوە) دەنگ بە بەڵی دەدەن بۆ سەربەخۆبونی ھەرێمی کوردستان. دوای ئەم دوو گریمانەیە پرسیار دەکەم کە ھەنگاوەکانی دوای ئەم ڕیفراندۆمە چین؟\nبۆ وەڵامی ئەم پرسیارە، دەبێت ئەو کاردانەوە و واقیعە ناوخۆیی و ھەرێمی و نێودەوڵەتیانە بخوێنینەوە کە ڕیفراندۆم دروستیکردون. لەڕووی ناوخۆییەوە لەسەر ئاستی ھەرێمی کوردستان، گرفتە سیاسی و ئابووریەکانی کوردستان ھێندە گەورەن کە زەحمەتە بەبێ چارەسەرکردنیان، بتوانین بڵێین کە زەمینە ساز و لەبارە بۆ ئەنجامدانی ڕیفراندۆم. لە ئێستادا، جەمسەرگیریی (Polarisation) نێوان بزووتنەوەی گۆڕان و پارتی دیموکرات گەیشتۆتە ئاستێکی وا لە بێ متمانەیی سیاسی کە زەحمەتە بتوانرێت لە ماوەیەی پێش ڕیفراندۆمدا چارەسەر بکرێن. ئەم بارگرژی و بێمتمانەییە کاریگەریی بەرچاوی دەبێت لە دوای ئەنجامدانی ڕیفراندۆمیش لەسەر پرسی سەربەخۆیی. لە ڕاستیدا ناکرێت، ھێزێکی سیاسی وەک بزووتنەوەی گۆڕان بکرێتە دەرەوەی ئەو واقیعە سیاسیەی کە بۆ سەربەخۆبونی ھەرێمی کوردستان لە دوای ریفراندۆمەوە دێتە پیش. بەشێک لەم جەمسەرگیریە لە بەرەنجامی سیاسەتی پیرۆزکردنی سیاسییەکانەوە ھاتۆتە کایە، چەندێک ئێستا بزووتنەوەی گۆڕان سورە لەسەر مانەوەی یوسف محەمەد وەک سەرۆکی پەرلەمان، ھێندە زیاتر پارتی دیموکرات سورە لەسەر مانەوەی بارزانی وەک سەرۆکی ھەرێم لە دەرەوەی وادەی یاسایی خۆی. ئەم دوو لایەنە سیاسیە کاریگەرەی کوردستان ئەجێندای سیاسیشیان تەواو دژ بەیەکە و ھەمیشە دەیانەوێت لەو خاڵەوە دەستپێبکەنەوە، کە پەرلەمانی لێوە پەککەوت. لە ئێستادا، لایەنگرانی ئەم دوو لایەنە ھێندە ئایدۆلۆجیستانە گەشەیانکردووە کە لە ھەر تەنگژەیەکدا یەکسەر پەلاماری یەکدەدەن و یەکتر بە خائین و دژ بە میللەت تۆمەتبار دەکەن. بەبێ دەست ھەڵگرتن لە بەپیرۆزکردنی سیاسییەکان و یەکنەخستنی ئەجێندای سیاسی ئەم دوو لایەنە، زەحمەتە ھەوڵەکانی دوای ڕیفراندۆم بتوانن ئامانجەکانی خۆیان بپێکن.\nلە لایەکی ترەوە، باری ئابووریی ھەرێمی کوردستان ھێندە داڕماوە کە خەڵکی توشی بێئومێدیەکی گەورە کردووە. سەرانی ئەم پارتە سیاسیە خاوەن سامان و داھاتە زۆرانە، زەحمەتە ئاگایان لەوە بێت کە مەینەتیەکانی خەڵک گەیشتۆتە بینەقاقا و ئیتر لەوە زیاتر تەحەمول ناکرێت. لە ئێستادا، ھەر موچەخۆرێک ئەگەر ڕۆژانە دوو کاری نەبێت زەحمەتە بتوانێت کرێی خانوەکەی و ژیانێکی بەکەرامەت بۆ خۆیی و خێزانەکەی دابین بکات. لە ھەموو ئەمانەش مەترسیدارتر ئەو وەڵامەی بارزانیە بۆ پرسیارێکی فۆریەن پۆلیسی دەربارەی مەترسیەکانی ڕیفراندۆم لە دوای ئەنجامدانی. بارزانی دەڵێت کەمردن لە برسا (لە پێناو دەوڵەتدا) باشترە لەوەی لە ژێر سایەی داگیرکاری و چەوساندنەوەی ئەوانی تردا بین.گرفتی سەرەکیش ئەوەیە کە حکومەت لە ئێستادا لە توانایدا ھەیە کە باری ئابووری بەرەو باشتر ببات و ڕێژەی پاشەکەوتی موچە، لانی کەم لەسەر پلە نزم و مامناوەندەکان، زۆر کەم بکاتەوە، بەڵام ئەم ھەنگاوە نانێت. بەدەر لە زیادبونی نرخی نەوت و زیادکردنی باج لەسەر خەڵک و زیادبونی داھاتەکانی تر، حکومەت، دور و نزیک، باس لە دەستکاریکردنی پاشەکەوتی موچە و بەگەڕخستنەوەی پرۆژە وەبەرھێنیەکان ناکات. ئەمە گومانی خەڵکی بەرامبەر حکومەت و حیزبە دەسەڵاتدارەکان زیاد کردوە و بەبێ ڕەواندنەوەی ئەم گومانانەش زەحمەتە زەمینەی لەبار بۆ ڕیفراندۆم لە ئارادا بێت. بۆ خەڵکی ئاسایی و ڕەشوڕووت، نان لە پێش دەوڵەتەوەیە، ئەو چی بکات لە ڕیفراندۆم و دەوڵەت لە کاتێکدا سکی برسیە و قوتی مناڵەکانی پێدابین ناکرێت و ناتوانێت کرێی خانوەکەی بدات. کەواتە، بەبێ کەمکردنەوەی بێمتمانەیی سیاسی نێوان بزووتنەوەی گۆڕان و پارتی دیموکراتی کوردستان و بەبێ باشترکردنی باردۆخی داڕماوی دارایی و کەمکردنەوە یان لابردنی پاشەکەوتی سەر مووچە زۆر زەحمەتە ھەنگاوەکانی دوای ڕیفراندۆم مەبەستەکانی خۆیان بپێکن.\nلە ڕووی ناوخۆییەوە، لەسەر ئاستی کاردانەوەکانی ئێستای دەوڵەتی عێراقیش، بارودۆخەکە لە بەرژەوەندی ئەنجامدانی ڕیفراندۆمدا نیە، کە ئەمەش کاریگەریی نەرێنی لەسەر ھەنگاوەکانی دوای ڕیفراندۆمیش دەبێت. لە ئێستادا ھەردوو سەرکردەی حیزبی دەعوە (حیدر العبادی سەرۆک وەزیران و نوری المالکی سەرۆک وەزیرانی پێشوو) ئەنجامدانی ڕیفراندۆم بە کارێکی نەگونجاو دەزانن و عمار الحکیم-یش ھەمان کاردانەوەی ھەبوو و ئەنجامدانی ڕیفراندۆمی بە نەرێنی داناوە و دەلێت کە پێشتر باسی سەربەخۆییان لەگەڵ ھەرێمی کوردستاندا نەکردووە. بەشێکی تریش لە سەرکردەکانی عێراق ھەمان بیروبۆچونیان ھەیە دەربارەی ڕیفراندۆم (٢).\nلەسەر ئاستی ھەرێمی و نێودەوڵەتیش کاردانەوەکان بەرامبەر ڕیفراندۆمی سەربەخۆیی ھەرێمی کوردستان زۆر لەبار نین. دەوڵەتی تورکیا، ھەر زوو ئەنجامدانی ڕیفراندۆمی لە ھەرێمی کوردستان ڕەتکردەوە و بە کارێکی نابەرپرسیارانەی لەقەڵەمدا(٣). ھەردوو سەرۆکی وڵات و سەرۆک وەزیرانی تورکیا جەختیان لەسەر ئەم ھەڵوێستە کردۆتەوە، پێنجشەمەی ڕابردوش موراد چاوش ئوغلۆ، وەزیری دەرەوەی تورکیا، ڕایگەیاند کە بەم زوانە میوانداریی بارزانی دەکەن بۆ تورکیا بۆ باسوخواس لە ڕیفراندۆم گەیاندنی ھەڵوێستی نەرێنی تورکیا لەم بارەیەوە (٤).ئێرانیش ھەلوێستی نەرێنی خۆی دەربارەی ڕیفراندۆمی ھەرێمی کوردستان بە ئاشکرا ڕاگەیاندوە و دژی ھەر ھەنگاوێکە بۆ لەتلەتبونی عێراق(٥). بەپێی ھەواڵێکی ماڵپەرێکی کوردی یش قاسم سولەیمانی لە کۆبونەوەیەکی لەگەڵ سەرکردەکانی یەکێتیدا، دژایەتی خۆی بۆ ئەنجامدانی ڕیفراندۆم دووبارە کردۆتەوە(٦) و دەڵێت بۆ ھەر ھەوڵێک لە دژی یەکپارچەیی عێراق بەربەست دروست دەکەین.\nکاردانەوە نێودەوڵەتیەکانیش زۆر کەمیان ئەرێنین. وەزارەتی دەرەوەی ئەمریکا ھەر زوو ھەلوێستی خۆی دەربڕی بۆ پشتگیریکردنیی یەکپارچەیی خاکی عێراق و داواشی لە سەرکردەکانی ھەرێم و عێراق کرد کە بکەونە گفتوگۆی جدی بۆ چارەسەرکردنی کێشەکانی نێوانیان. وەزارەتی دەرەوەی ئەمریکا دەلێت کە ئەوان لە مافە شەرعیەکانی کورد تێدەگەن بەڵام ئەنجامدانی ڕیفراندۆم لەم کاتەدا لە ئامانجە سەرەکیەکان دوورمان دەخاتەوە کە تێکشکاندنی داعش و لەناوبردنی تیرۆرە لە ناوچەکەدا (٧). ھەلوێستی ئەڵمانیا و ڕووسیاش زۆر لە ھەڵوێستەکەی ئەمریکا دوور نیە. ھەموو ئەمانەی ئاماژەمان پێدا لە ھەڵوێستی ناوخۆیی و ھەرێمی و نێودەوڵەتیی بەڵگەی ئەوەن کە لە ئێستادا زەمینە لەبار نیە بۆ ئەنجامدانی ڕیفراندۆم و ئەمەش ھەنگاوەکانی دوای ڕیفراندۆم قورستر دەکەن. بەڵام دەکرێت لێرەدا بپرسین ئەی حکومەتی ھەرێمی کوردستان (بە تایبەت پارتی دیموکرات و یەکێتی نیشتمانی) چ چارەسەرێکیان پێیە بۆ ئەم دۆخە سیاسییەی کە زەمینەی سازدانی ڕیفراندۆم و ھەنگاوەکانی دوای ڕیفراندۆمیشی ئاڵۆز کردووە؟\nگرفتەکە لەدوای ریفراندۆمەوە دروست دەبێت\nئەوەی تا ئێستا ڕاگەیەندراوە لە کۆبونەوەکەی بارزانی و حیزبەکان سەبارەت بە پرسی ڕیفراندۆم، تەنھا ئەوەیە کە چەند لیژنەیەک پێکدەھێنرێت بۆ ئەوەی لە پێش و لە دوای ئەنجامدانی ڕیفراندۆم سەردانی لایەنە پەیوەندیدارە ناوخۆیی و ھەرێمی و نێودەولەتیەکان بکەن سەبارەت بە ڕیفراندۆم و ڕەھەندەکانی. پێموایە کە ئەگەر ئەمە تاکە چارەسەری پارتە دەسەڵاتدارەکانی ھەرێم بێت بۆ ئاساییکردنەوەی دۆخی دوای ڕیفراندۆم، ئەوە نیشانەی لاوازیی دبلۆماسیەتی ھەرێمی کوردستان دەردەخات لە ماوەی پێشودا. ھەرچەندێک پێشتر چەند جار لە لایەن پارتی دیموکراتی کوردستانەوە ڕادەگەیەندرا کە دەربارەی سەربەخۆیی قسەیان لەگەڵ لایەنە ھەرێمی و نێودەوڵەتیەکاندا کردووە و ئەوەیان دەوت کە ھەڵوێستی ئەو لایەنانە نە ئیجابیە و نەسلبی، بەڵام کاردانەوەکانی ئەم ھێزانە بەرامبەر ڕیفراندۆم و سەربەخۆیی ئەوە دەردەخات کە ئەوەی بۆ جەماوەر خراوەتە ڕوو نادروست بووە. لە لایەکی تریشەوە، ئەگەر ئەنجامدەرانی ڕیفراندۆم بە نیاز بن تەنھا لە ڕێی دروستکردنی کۆمیتەیەکی گفتوگۆوە قەناعەت بە لایەنی عێراقی و لایەنی ھەرێمی و نێودەوڵەتی بکەن کە دروستکردنی دەوڵەتی کوردستانیان بەلاوە ئاسایی بێت، ئەوا لە جۆرێک لە خەیاڵدا دەژین. گفتوگۆکانی دوای ڕیفراندۆم لەسەر سەربەخۆیی ھێندە ئالۆز دەبن کە لە بابەتێکی ھەستیار و گەورەی وەک یەکلاییکردنەوەی چارەنووسی ناوچە جێناکۆکەکان و بابەتی جیاکردنەوەی سنور و تەنانەت ڕێژەی بەردانەوەی ئاوی بەنداوەکان بۆ باشوور و دەیان بابەتی تری ھەستیارەوە دەیگرێتەوە تاوەکو بابەتی دابەشکردنی فەرمانبەران و کارەبا و پاسپۆرت و دراو دەیان بابەتی تر. ئەمە ئەگەر ھەر لە بنەڕەتدا حکومەتی عێراقی ئامادەی گفتوگۆکردن بێت دەربارەی سەربەخۆیی ھەرێمی کوردستان و لەتلەتکردنی خاکی عێراق. پرسیارەکە ئەوەیە بۆچی زەحمەتە حکومەتی عێراقی بە ئاسانی ملبدات بۆ گفتوگۆ دەربارەی پرسی سەربەخۆیی ھەرێمی کوردستان؟\nبارزانی لە چەند چاوپێکەوتنێکدا ڕایگەیاندوە کە یەکەم لایەن کە دەکەوێتە گفتوگۆ لەگەڵی لە دوای ڕیفراندۆم بە مەبەستی سەربەخۆیی ھەرێمی کوردستان، حکومەتی عێراقی دەبێت. لە ڕاستیدا، پێموایە گفتوگۆکردن لەگەڵ بەغداد و ڕێکەوتن لە گەڵیان بۆ سەربەخۆیی ھەرێم سەلامەتترین ڕێگایە، بەڵام درێژتری و سەختترینیشە. بۆچی سەلامەتترین و سەختترینە؟.\nلەگەڵ بەغداد چیمان پێ دەکرێت؟\nگفتوگۆ بۆ سەربەخۆیی لەگەڵ حکومەتی بەغداد سەلامەتترین ڕێگەیە چونکە ئەگەر عێراق بگەیەنرێتە ئەو قەناعەتەی کە دان بە سەربەخۆیی ھەرێم و لەتبونی عێراقدا بنێت، ئەوا لایەنە ھەرێمی و نێودەوڵەتیەکان ناچار دەبن دان بە سەربەخۆیی و سیادەی ھەرێمدا بنێن. ئەگەر ھەر دەوڵەتێکی ھەرێمی یان نێودەوڵەتیش دان بەسەربەخۆیی ھەرێمدا نەنێت، ئەوا ھیچ گرفتێکی بەرچاوی ئابووری و سیاسی بۆ ھەرێمی کوردستان دروست نابێت. ئەو کات دەوڵەتی کوردستان دەتوانێت سەرچاوە سروشتیەکانی لە ڕێگەی عێراقەوە ڕەوانەی بازاڕەکان بکات بە ڕێککەوتنی ھاوبەش لەگەڵ بەغداد. بەڵام لە ڕاستیدا، ئەوەی کە حکومەتی عێراق دان بەسەربەخۆیی ھەرێمدا بنێت زیاتر لە خەیاڵەوە نزیکە نەک واقیع، لانی کەم بۆ چەند ساڵێکی داھاتوو (ڕەنگە دەیەیەک گفتوگۆکان درێژە بکێشن). ئەوەی لە واقیعەوە نزیکە ئەوەیە کە ئێجگار سەخت و دژوارە حکومەتی عێراق دان بە سەربەخۆیی ھەرێمی کوردستاند بنێت. ئەوەی وا دەکات ئەم تێڕوانینەم ھەبێت چەندین ھۆکارن، کە ئاماژە بە ھەندێکیان دەکەم، بە کورتی.\nیەکەم، حیزبە نەتەوەپەرست و ئاینیەکانی سوننە و شیعە ڕێگە بە خۆیان نادەن گفتوگۆی جدی لەسەر سەربەخۆیی ھەرێم بکەن، چونکە لای ئەوان ئەمە لەتبونی عێراقە. ھەموو داننانێک بە لەتبونی عێراقدا، دەبێتە ھۆی شکستی ئەو لایەنە لە ھەڵبژاردنەکانی عێراقدا و چەندێک لایەنە سیاسییەکان خۆیان وەک نەتەوەپەرستێکی عەرەب دەربخەن ئەوا زیاتر دەنگ دەھێنن. ھەرچەندێک ئەگەر بە بیرکاریانە لێکبدرێتەوە، حیزب و کەسایەتیە شیعەکان دەبوایە پشتگیریی سەربەخۆیی کوردستانیان بکردایە چونکە لە عێراقی دوای کوردا دەبنە زۆرینەیڕەھا، بەڵام لەبەر ئەوەی ئێستا ئەوان خۆیان بە دەسەڵاتدار و خاوەنی ھەموو عێراق دەزانن، ئەوا نایانەوێت دان بە لەتبونی عێراقدا بنێن.\nدووەم، ئەوەی وا دەکات ئەم حیزبە عێراقیانە بە شیعە و سوننەوە نەتوانن گفتوگۆ لەسەر لەتبوونی عێراق بکەن چەند ھۆکارێکە. یەکێک لە گرنگترین ئەو ھۆکارانە کاریگەریی ھێزە ھەرێمیەکانە لەسەریان. ئێران ھەژمونی تەواوی لەسەر ھێزە شیعەکان ھەیە و ناشیەوێت کورد دەوڵەت دروست بکات چونکە ئەم دەوڵەتە ھەم دەبێتە ھاندەر بۆ گەشەی حیزبە ئۆپۆزسیۆنە کوردییەکان و ھەم داواکاری کوردانی ئێرانیش بۆ سەربەخۆیی یان پەیوەندیکردن بە دەوڵەتی کوردستان پەرە دەسێنێت. ئێران دەتوانێت لە ڕێی ھەژمونی خۆیەوە ڕێگر بێت لە ھەر گفتوگۆیەکی جدی لەسەر دروستبوونی دەوڵەتی کوردستان. بە ھەمان ھۆکار و ھەژمونیش، تورکیا کاریگەریی ڕاستەوخۆی لەسەر ھێزە سونیەکان ھەیە و ڕێگر دەبێت لە دروستبوونی دەوڵەتێکی کوردیی، ئەمە بەدەر لە ھەژمونی دەوڵەتە عەرەبیەکانیش بەسەر ھێزە سوننیەکانەوە و ڕێگرتن لە دروستبوونی دەوڵەتی کوردستان بە بەھانەی ئەوەی نایانەوێت ئیسرائیلێکی تر لە رۆژەھەڵاتی ناوەڕاست دروست ببێت.\nسێھەم، کێشەی ناوچە دەوڵەمەند و پڕ نەوتەکەی کەرکویش یەکێک بووە لە ڕێگرە مێژویەکانی باشتربونی پەیوەندی نێوان حکومەتەکانی عێراق و ھێزە کوردیەکان، بۆ نمونە ھۆکارێکی سەرەکی شکستی ئۆتۆنۆمی ئازاری ١٩٧٠ بابەتی خاوەنداری کەرکوک بوو. پارێزگای کەرکوک خاوەنی یەدەگێکی نەوتی سەلمێندراوی گەورەیە کە ئاسان نیە ھیچ حکومەتێکی عێراقی ئامادە بێت بیداتە بە دەوڵەتێک کە ھەم سەروەتەکەی بۆ خۆی بەرێت و ھەم خاکەکەشی لەتلەت بکات.\nچوارەم، لە ڕووی شوناسی قەومیەوە، ھەریەک لە پێکھاتەکانی کەرکوک شارەکە بە موڵکی خۆیان دەزانن. کورد دەوڵەت بەبێ کەرکوک دروست ناکات، عەرەبیش ئامادە نیە دەستی لێ ھەڵبگرێت و تورکمانیش بە پشتگیریی تورکیا باس لە دروستکردنی ھەرێمێکی تورکمانی دەکەن کە کەرکوک بەشێک دەبێت لێی. ئەم ململانێی شوناسەڤ(خاوەنداریی کەرکوک) زۆر مەترسیدارە و ئەگەری زۆرە سەربکێشێت بۆ شکستی ھەر دانوستانێک کە پێشتر ئەنجامدرابێت. کەرکوک و ناوچە جێناکۆکەکانی، کێشەی شوناس و کێشەی سامان و داھاتی نەوتە، بونی ئەم دوو فاکتەرە لە یەک ھاوکێشەدا لە یەک شوێن و کاتدا، ئەگەر جەنگێکی خوێناوی بەرھەم نەھێنێت، ئەوا دانوستانەکان زۆر قورس و دژوار دەکەن. ھەر ھێندەی ھەرێمی کوردستان بە ئەمری واقیع دەستی بەسەر ئەو ناوچانەدا گرتووە، ناکاتە ئەوەی عەرەبەکانی عێراقیش بە شیعە و سوننەوە بە ئاسانی دەستی لێ ھەڵبگرن، بە تایبەت کە ئێستا ھێزەکانی حەشدی شەعبی دەسەڵاتیان ھەیە لە دەروبەری ئەو ناوچە جێناکۆکانەدا. ھێزەکانی حەشدی شەعبی میلیشیان و فرمان لە سەرکردە شیعە نانیزامیەکانەوە وەردەگرن، نەک حکومەتی عێراقی و ئەمەش وا دەکات کە ئەم ھێزانە مەترسیەکی بەردەوام بن بۆ شکستپێھێنانی ھەر دانوستانێک لەسەر ھەرێمی کوردستان.\nئەمانە تەنھا چەند ھۆکارێک بوون کە دانوستانەکانی دوای ڕیفراندۆمی نێوان ھەرێم و بەغداد زۆر قورس و ئەستەم دەکەن. بۆیە وایدەبینم، بەڵێ دانوستان لەگەڵ بەغداد سەلامەتترین ڕێگەیە بەڵام سەختترین و درێژترینە. ئەوەش کە جێی نیگەرانیە پارتی دیموکراتی کوردستان و یەکێتی نیشتمانی کوردستان، وەک دوو عەرابی سەرەکی ڕیفراندۆم، زەحمەتە توانیبێتیان خوێندنەوەیەکی وورد و دوربین و واقیعی و دوور لە عاتیفە و خەیاڵ بکەن بۆ باردۆخی سیاسی و ئابووری دوای ڕیفراندۆم. بۆیەش، ھەرچەندە جێی داخە، بەڵام ڕۆژەکانی دوای ڕیفراندۆم بە سەختتر و دژوارتر دەبینم بۆ ھەرێمی کوردستان وەک لەم ڕۆژانەی ئێستامان بەم ھەموو قەیرانەشەوە. بە ھیوای ئەوەی من ھەڵەبم و ئەوان ڕاست.\n１-\tبڕوانە سایتی فۆرەن پۆلیسی بۆ خوێندنەوەی تەواوی چاوپێکەوتنەکە لەسەر ئەم لینکەی خوارەوە http://foreignpolicy.com/٢٠١٧/٠٦/١٥/masoud-barzani-why-its-time-for-kurdish-independence/\n２-\tبڕوانە سایتی ڕووداو لەسەر ئەم لینکە http://www.rudaw.net/arabic/kurdistan/١١٠٦٢٠١٧\n３-\tبڕوانە سایتی کەناڵی تەلەفزیۆنی العربیە http://www.alarabiya.net/ar/arab-and-world/iraq/٢٠١٧/٠٦/٠٩/%D٨%AA%D٨%B١%D٩%٨٣%D٩\n４-\tبڕوانە سایتی کەناڵی السومریە http://www.alsumaria.tv/news/٢٠٧٠٧٢/%D٨%AA%D٨%B١\n５-\tبڕوانە سایتی دەیلی سەباحی تورکی https://www.dailysabah.com/diplomacy/٢٠١٧/٠٦/١٠/iran-joins-turkey-iraq-in-opposing-krg-independence-vote\n６-\tبڕوانە سایتی کەناڵی تەلەفزیۆنی ڕوداو http://www.rudaw.net/english/kurdistan/١١٠٤٢٠١٧٤\n７-\tبروانە سایتی رۆیتەرز https://www.reuters.com/article/us-mideast-crisis-iraq-kurds-usa-idUSKBN١٨Z٢T٠\nساڵ پێشتر - Aug 17 2017 9:00PM


دەروازەی باشماخ لەسەر شۆفێرانی ئێرانی دەنگۆیەك رەتدەكاتەوە\nدەروازەی نێودەوڵەتی باشماخ، لەسەر گواستنەوەی شوێنی ئاڵوگۆڕی ئەو بارانەی كە لەبارهەڵگری ئێرانییەوە دێن و لە دەرەوەی دەروازەكەوە دەخرێنە بارهەڵگری عێراقییەوە بۆ ناو باشماخ، روونكردنەوە دەدەن و دووپات دەكەنەوە كە رێ لە شۆفێری ئێرانی گیراوە بەریەككەوتنی هەبێت.\nدەروازەی نێودەوڵەتی باشماخ، لەروونكردنەوەیەكدا كە وێنەیەكی دراوەتە چاودێر، باسلەوەدەكات: سەبارەت بە دەنگۆیەك لەسەر گواستنەوەی شوێنی ئاڵوگۆڕپێكردنی ئەو بارانەی كە لەبارهەڵگری ئێرانییەوە دێن و دەخرێنە بارهەڵگری عێراقییەوە، لەدەرەوەی دەروازەكەوە بۆ ناو دەروازەی باشماخ، بۆ زانیاری هەموو لایەك لەسەر داواكاریی و پێشنیاری بەڕێوەبەرایەتی گومرگی باشماخ بە نووسراوی ژمارە (۲۳٦٤) لەبەرواری (۲۰۲۰/٤/٢٠) بە دیاری كردنی گۆڕەپانی كۆمپانیاكانی ڕۆژان.\nهاوكات ئاماژە بەوەشدراوە: هۆكاری دیاریكردنەكە پێوەندی بەوە هەیە كە گۆڕەپان و كۆگاكانی كۆمپانیای ڕۆژان لەناو دەروازە لەژێر چاودێری بەڕێوەبەرایەتی گومركی باشماخدایە و بەمەش لەلایەن بەشی پشكنین ئەو بەڕێوەبەرایەتییەوە ئاسانتر چاودێری بارەكان دەكرێت.\nمەرزی نابراو، جەختی لەسەر ئەوەشكردۆتەوە، رێ لەشۆفێرانی ئێرانی دەگیرێت بچنە دەرەوەی دەروازەكە و تێكەڵ بە هاووڵاتیان ببن كە ئەمەیش بۆ كەمكردنەوەی مەترسی بەریەككەوتنی شۆفێرانی ئێرانی و هاووڵاتییانی پێنجوێنە، وەك خۆپارێزی لەپەتای كۆرۆنا.


Başlık kaydetme Formu | 10-08-2013\n- بەڕێکردنی تەرمی شێرکۆ بێکەس لە سویدەوە بۆ کوردستان. - ئوتومبیلێکی بۆمبرێژکراو لەنزیک یەکێک لەحوسەینیەکانی کەرکوک تەقییەوە و سەرچاوەکان ئاماژە بەبرینداربونی ژمارەیەک هاوڵاتی دەکەن. - ئۆتۆمبیلێکی جۆری کەیا لەلایەن خۆکوژێکەوە لە گەڕێکێکی تورکماننشین لە خورماتوو تەقێنرایەوە و بە پێی ئامارە سەرەتاییەکان، دەستبەجێ (9) کەس کوژران و (48)ی دیکەش برینداربوون.


NRT TV | سیاسی | ھەڵبژاردن بۆ بەدەستهێنانی ٢٤٦ کورسی پەرلەمانی سویسرا بەڕێوەچوو\nھەڵبژاردن بۆ بەدەستهێنانی ٢٤٦ کورسی پەرلەمانی سویسرا بەڕێوەچوو\nسویسرا ھەڵبژاردنی بۆ پەرلەمانی وڵاتەکەی ئەنجامدا و بەپێیی ئەنجامە بەراییەکانیش، پارتی گەلی سویسری کە لە ھەڵوێستەکاندا دژی پەنابەران بوو، لە سەدا ٢٦ی دەنگەکانی بەدەستھێناوە.\nلە بەرامبەردا دەنگەکانی ھەردوو پارتی سەوز زیادیانکردووە و نزیکەی لەسەدا بیستی دەنگەکانیان بەدەست ھێناوە، بەمەش دەبن بە یاریکەرێکی سەرەکی لە سیاسەتی سویسرادا.\nلەم ھەڵبژاردنە پەرلەمانییەی ئەمڕۆدا، کەمتر لە سەدا پەنجای ئەوانەی مافی دەنگدانیان ھەیە، بەشداری ھەڵبژاردنیان کرد، لەم خولەدا چوارھەزار و ٦٠٠ پاڵێوراو لە حەوت لیست و ژمارەیەکیش پاڵێوراوی بێلایەن ململانێیان کرد بۆ بەدەست ھێنانی ٢٤٦ کورسی، ٢٠٠ کورسی پەرلەمان و٤٦ کورسی ئەنجومەنی کانتۆنەکان.\nبەھۆی ئەوەی ئەندامێتی ئەنجومەنی کانتۆنەکان پێویستی بەزۆرینەی ڕەھایە و لە ھەندێک کانتۆندا پاڵێوراوەکانی ئەنجومەنی کانتۆنەکان زۆرینەی ڕەھایان بەدەست نەھێناوە، خولی دووەمی ھەڵبژاردنەکان لە ھەندێک کانتۆن ئەنجام دەدرێت بۆ یەکلایی کردنەوەی کورسیەکان.\nلە ململانێی ھەڵبژاردندا چەند پرسێک ببون بە تەوەری سەرەکی بانگەشەکانی سویسرا، لەوانە چەسپاندنی یەکسانی و پشووی باوک وھاوسەرگیری بۆ ھەمووان و کەمکردنەوەی بیمەی دڵنیایی و پرسی بەشداری سویسرا لە بازاری ھاوبەشی ئەوروپی، بەڵام پرسی ژینگە زۆرترین قسە و باسی لەسەر کرا وگەورەترین پانتایی ململانێکانی بۆ خۆی داگیرکردبوو.\nبەپێی ئەنجامە بەراییەکانیش، لەم خولەدا پارتی سەوز و پارتی سەوزی لیبڕال براوەی سەرەکی بون،پارتی سەوز لە سەدا ١٨ی دەنگەکان و پارتی سەوزی لیبراڵ لە سەدا ھەشتی دەنگەکانیان بەدەستھێنا،\nلەبەرانبەردا پارتی گەلی سویسری لە سەدا ٢٦ی دەنگەکانی بەدەست ھێناوە.\nپارتی سۆسیالیست لە سەدا ١٦ی دەنگەکان و پارتی لیبراڵ دیموکرات لە سەدا ١٥ی دەنگەکانیان بەدەستھێناوە، دۆڕاوی ھەڵبژاردن بوون بە ھۆی دابەزینی رێژەی دەنگەکانیان.\nھەرچی پارتی سۆسیالیستیش بەڵینەکانی پارێزگاری ژینگە سودێکی ئەوتۆیان پێنەگەیاند و دەنگەکانیان بەرێژەی لە سەدا دوو کەمیکرد


له‌لایه‌ن: ئەلەند ئەکرەم - به‌روار: 2020-12-04-16:51:00 - کۆدی بابەت: 580\nبەکتریایەکی ئێگجار دڕ مرۆڤ تووشی ئەم نەخۆشییە دەکات.\n-باوەرو وایە تۆلاریمیا لە مرۆڤێکەوە بۆ مرۆڤێکی تر ناگوازرێتەوە.\n-ئەگەر نەخۆش بە دەرمانی دژەژی چارەسەر نەکرێ تووشی کێشەی هەناسەدان و لەخۆچوون و مردن دەبێ.\nماوەی متبوون (هەڵگریی)\nماوەی متبوونی تۆلاریمیا بە زۆری ٣-٥ رۆژە بەڵام دەشێ ١-١٤ رۆژ بێ.\nتۆلاریمیا نەخۆشیەکە بە زۆر بە ئاسانی بڵاو دەبێتەوە، تەنیا ١٠-٥٠ بەکتریا بەسەر بۆ توشکردنی مرۆڤ. بەهەرحاڵ نەخۆشی لە مرۆڤەوە بۆ مرۆڤ ناگوازرێتەوە.\nبەکتریاکە لە سروشتدا لە ناو لەشی شیردەرە بچووکەکاندا دەژی وەک مشکە کوێرە و مشکی ئاسایی و مشکی ئاوی و سمۆرە و کەروێشک. تووشبوونی سروشتی بە چەند شیوەیەک روودەدات. لەوانە گەزینی مێرووی توشبوو بە بەکتریاکە وەک گەنە و مێشە سەگانە، پەیوەندی لەگەڵ گۆشت و ذلەمەنی لەشی گیانەوەری توشبوو، پەیوەندی راستەوخۆ لەگەڵ ئاو و خۆراک و خاکی ئالوودە و هەلمژینی بەکتریاکە لە هەواو گەردوغوباری ئالودەوە.\nئەم بەکتریایە رەنگە ببێتە هۆی زامی پێست، ئاوسانی گرێ لیمفیەکان، سووتاوەی چاو، قورگ ئێشە، زامی ناودەم و هەوکردنی سییەکان. ئەگەر مرۆڤ بە ئەندازەی پێویست بەکتریاکە هەلمژێت ئەوا چەند رۆژێک دواتر کوتوپر تووشی تاو لەرز و سەرئێشە و ئازاری ماسولکە و جومگە و کۆکەی وشک و بێهێزی روو لە زیادی دەبێت. ئەو کەسەی تووشی هەوکردنی سییەکان دەبێت رەنگە ئازاری سینگ و تەنگە نەفەسی و بەلغەمی خوێناوی و لەکارکەوتنی هەناسەدان ببێت. نزیکەی ٪٤٠ ـی ئەوانەی تووشە هەوکردنی سییەکان دەبن یا نەخۆشییەکەیان سەراسەرییە، ئەگەر دەرمانی پیویستیان نەدرێتێ دەمرن.\nباشترین چارەسر بۆ تۆلاریمی دەرمانی دژەژیی ستریپتۆمایسین و جەنتامایسینە بۆ ماوەی ١٠ رۆژ بە دەرزی. دەرمانی تری وەک دۆکسی سایکلین و کلۆرامفینیکۆل وەک دەرزی یان خۆراکی بۆ ماوەی ١٤ رۆژ بەکەلکن. سیپرۆفلۆکساسین دەرمانێکی ترە کە وەک دەرزی یان خۆراکی بەسوودە.\n- لە هەندێ حاڵەتدا بەکارهێنانی دەرمان بۆ پێشگری پاش بەرکەوتنیش پێشنیار دەکرێ. دۆکسی سایکلین یان سیپرۆفلۆکساسین رۆژانە بۆ ١٤ رۆژ پێشنیار کراوە بۆ ئەو کەسەی وادەزانرێ کەوتۆتە بەر هێرشی ترسناکی بەکتریاکە.\n-پێکوتەیەکی زیندوو لە هەندی وڵاتدا هەیە و کەم بەکاردەهێنرێ و زیاتر بۆ پاراستنی ئەو کارمەندانەی تاقیگا بەکاردەهێنری کە بەردەوام سەروکاریان لەگەل بەکتریاکەیە.\n-پێویست ناکا نەخۆش جودابکرێتەوە چونکە تا ئێستا بەڵگەی ئەوە نییە کە نەخۆشییەکە لە کەسێکەوە بۆ کەسێکی تر بڵاودەبێتەوە.\n-هەر کە گومان لە حالەتێک کرا پێویستە دەسەلاتە تەندروستیەکان یاگادار بکرێن.\nبابه‌ته په‌یوه‌ندیداره‌كان به : مەترسیەکانی تۆلاریمیا


بەغدا دەرمانی كەركوك دابین ناكات\nئەو بڕە دەرمانەی كە لە بەغداوە بۆ فەرمانگەی تەندروستی كەركوك رەوانە دەكرێت كەمەو بەرپرسێكی فەرمانگەكەش دەڵێت:” داهاتی ناوخۆی فەرمانگەكە بەشی پێداویستییە سەرەتاییەكانی نەخۆشخانەكان ناكات”.\nدكتۆر بورهان عومەر رەشید، بەڕێوەبەری بەشی تەندروستی گشتی لە فەرمانگەی تەندروستی كەركوك، لە لێدوانێكیدا بۆ (هەواڵ)، رایگەیاند:”ئەو بەشە دەرمانانەی لە بەغداوە بۆ فەرمانگەی تەندروستی كەركوك ئەنێردرێت تەنها بەشی 30 بۆ 40% پێداویستیەكانی فەرمانگەكە دەكات”، ئەوەشیخستەڕوو:”ئەگەر بودجەی جێبەجێكردن بۆ فەرمانگەكەمان خەرجبكرێت ئەوە دتوانین نیوە بۆ زیاتر پێداویستییەكانمان پڕبكەینەوە”.\nبەڕێوەبەری بەشی تەندروستی گشتی لە فەرمانگەی تەندروستی كەركوك، وەزیری دارایی تا ئێستا ئیمزای لەسەر بودجەی بەكاربەر (تەشغیلی) نەكردووە بۆ ئەوەی بۆمان خەرجبكرێت و ئەو پێداویستیانەی هەمانە دابیبنی بكەین، هەروەها باسی لەوەشكرد:”لە وەزارەتی تەندروستی بەغداوە بڕیارە كە لە بودجەی جێبەجێكردن 80% خەرجبكرێت بۆ فەرمانگەكانی سەرجەم پارێزگاكانی عێراق”.\nدكتۆر بورهان عومەر، ئاماژەی بۆ ئەوەشكرد:”داهاتی ناوخۆی فەرمانگەكە مانگانەتەنها 400 بۆ 500 ملیۆن دینارەو ئەوەش تەنها بەشی پێداویستییە سەرەتاییەكانی نەخۆشخانەكانیش ناكات، بۆیە ناتوانین لەو پارەیەش دەرمان بۆ قەرمانگەكە بكڕین”، وتیشی:”داهاتی ناوخۆی فەرمانگەكەمان بەشی تەنها یەك لەسەر دەی پێداوسیتەكانمان پڕدەكاتەوە”.\n 1195 جار بینراوه\n6/29/2018 11:27:03 PM


ئەكتەری بەناوبانگی ئەمریكی سلیڤستەر ستالۆن بڕیاریداوە كۆشكەكەی بفرۆشێت، كە لە حەفتاكانەوە تیایدا دەژێت.\nسلیڤستەر ستالۆن، ئەكتەری بەناوبانگی ئەمریكی و ناسراو بە ڕامبۆ، بڕیاریداوە كۆشكەكەی بفرۆشێت كە هەشت ژووری نوستن و 12 حەمامی تێدایە و ڕوبەرەكەی 2 هەزار مەتری چوارگۆشەیە و دەكەوێتە ویلایەتی كالیفۆرنیاوە.\nبەگوێرەی هەواڵێكی زە سەنی بەریتانی، ئەكتەرە ئەمریكییەكە نرخی 130 ملیۆن دۆلاری خستووەتە سەر كۆشكەكەی.\nكۆشكەی ستالۆنی تەمەن 74 ساڵ كتێبخانەیەكی گەورەی ئەكتەرەكە لەخۆ دەگرێت كە یادەوەرییەكانی بەشێكی فیلمەكانی تێدایە.\nناوەوەی كۆشكەكە بە پەیكەرێكی بەردیی ڕامبۆ كە دەستەكانی بۆ ئاسمان هەڵبڕیوە ڕازاوەتەوە، لە دەرەوەی كۆشكەكەش یاریگای گۆڵف و مەلەوانگە لەخۆ دەگرێت.\nستالۆن ئەو خانووەی لە حەفتاكانی سەدەی ڕابردوو كڕیوە.\nبەگوێرەی ئەو زانیارییانەی بڵاوكراونەتەوە، ئەو ئەكتەرە ئەمریكییە و هاوسەرە 52 ساڵانەكەی، بڕیاریانداوە كە ماڵەكەیان بگوازنەوە بۆ باڵم بیچ كە لە ساڵی 2020 بە بەهای 35 ملیۆن دۆلار لەوێ خانوبەرەیان كڕیوە.\nعێراق و تورکیا گفتوگۆکان سەبارەت بە مافە ئاوییەکان دەستپێدەکەنەوە\nبڕیارە 21ی ئەم مانگە شاندێکی هونەریی عێراق سەردانی ئەنقەرە بکات، بۆ گفتوگۆکردن سەبارەت بە قەیرانی ئاو، کە عێراق…\nسۆمۆ لەبارەی ڕادەستكردنی نەوتی هەرێم ڕونكردنەوە دەدات\nكۆمپانیای سۆمۆ ڕایدەگەیەنێت، حكومەتی ناوەند و كۆمپانیاكەیان هیچ بڕە نەوتێكی خاوی هەرێمی كوردستانی ڕادەست نەكراوە. عەلا‌ء یاسری، بەڕێوبەری…


شیعه و حكومه‌تی داهاتوو | ئاژانس\nHome بیروڕا ناوخۆیی ئاڵنگاریی شیعه و حكومه‌تی داهاتوو\non: ئاب 08, 2018 In: ئاڵنگاریی, بیروڕا, ناوخۆییNo Comments\nبه‌بێ له‌به‌رچاوگرتنی په‌سه‌ندكردنی ئه‌نجامی كۆتایی ده‌نگه‌كان كه لای دادگای فیدراڵییه، مه‌له‌فی پێكهێنانی حكومه‌تی داهاتووی عێراق له ده‌ستی لایه‌نه شیعه‌كاندایه، هه‌م وه‌كو زۆرینه‌كی مه‌زهه‌بی و سیاسی له عێراق و هه‌م وه‌كو نه‌ریتێكیش كه له دوای 2005ه‌وه ده‌ستپێشخه‌رییه‌كان هێشتا له‌سه‌ر ده‌ستی ئه‌م زۆرینه‌یه ده‌ڕوات و گۆڕانكارییه‌كی ئه‌وتۆی به‌سه‌ردا نه‌هاتووه، له دوای ته‌فسیره‌كه‌ی دادگای فیدراڵییش كه پێكهێنانی حكومه‌تی سپارد به گه‌وره‌ترین كوتله‌ی په‌رله‌مانی، شیعه‌كانی له ترس و خه‌م ڕه‌خساندووه و به ئاسانی ئه‌م پڕۆسه‌یه‌یان له ده‌ست ده‌رناچێت.\nبه واتا دابه‌شبوونی سیاسیی هێزه شیعه‌كان مانای له‌ده‌ستدانی ده‌ستپێشخه‌ریی پڕۆسه‌ی حكومه‌تی داهاتوو نییه. به‌ڵام ئه‌مه ناكاته ئه‌وه‌ی مادام پڕۆسه‌كه له ده‌ستی شیعه‌كاندایه، بێ گرێوگۆڵ و كێشه دێته بوون، له‌به‌ر دوو هۆكاری سه‌ره‌كی، یه‌كیان په‌یوه‌ندیی به ئه‌جێندای ئه‌م هێزانه‌وه هه‌یه له‌گه‌ڵ لایه‌نی ده‌ره‌كی، دووه‌میان ته‌واوی هێزه شیعه‌كان له قه‌باره بچووكه‌وه بۆ گه‌وره شه‌ڕی به‌ده‌ستهێنانی پۆستی سه‌رۆكوه‌زیران ده‌كه‌ن. هه‌موو ئه‌و دابه‌شبوونه سیاسییانه‌شی كه له نێوماڵی شیعه‌كاندا ڕووی داوه، له چوارچێوه‌ی ئه‌م دوو هۆكاره‌دا ده‌خولێته‌وه تا لایه‌ك بتوانێت هه‌یمه‌نه‌ی خۆی به‌سه‌ر لایه‌نه‌كانی دیكه‌دا زاڵ بكات.\nهه‌رچه‌نده ململانێی نێو ماڵی گرووپه شیعه‌كان، كه زیاتر سیاقێكی خۆسه‌پێنی هه‌یه، ڕه‌نگه زیان له موباده‌ره‌ی پێكهێنانی حكومه‌تی داهاتوو نه‌دات یان به واتایه‌كی تر پڕۆسه‌كه‌یان له ده‌ست ده‌رنه‌چێت، به‌ڵام له حاڵه‌تی په‌راوێزخستنی هه‌ر هێزێك له‌وانه، ئه‌گه‌ری هه‌یه زیانی گه‌وره به پڕۆسه‌ی سیاسی له عێراق به‌گشتی بگه‌یه‌نێت و سه‌ر بكێشێت بۆ جه‌نگی ئه‌هلی و پاشه‌كشه‌كردنی زیاتری عێراق له هه‌موو ڕوویه‌كه‌وه، ته‌نانه‌ت ئه‌گه‌ر جه‌نگی ئه‌هلییش وه‌ك دوایین بژارده‌ی مه‌ترسیدار ڕوو نه‌دات، ئه‌وا سه‌قامگیریی وڵات پرسێكی فشه‌ڵ ده‌بێت و به‌رده‌وام له‌ژێر هه‌ڕه‌شه‌دا ده‌مێنێته‌وه، ئه‌مه‌ش له‌به‌ر دوو هۆكار، یه‌كه‌میان دوورخستنه‌وه‌ی هه‌ر هێزێك وه‌ك تۆڵه‌كردنه‌وه وایه لای هێزی به‌رامبه‌ر نه‌ك وه‌كو پڕۆسه‌یه‌كی دیموكراسی، دووه‌میان به‌شدارینه‌كردن له كێكی حكومه‌تدا مانای تیاچوون و بێبه‌شبوونه له غه‌نیمه‌تی ئه‌و سه‌فه‌قاقه وه‌همییانه‌ی كه هێزی تر بۆ خۆی فه‌راهه‌م كردووه. بۆیه هه‌موو ئه‌مانه پێمان ده‌ڵێت كه واقعی سیاسی و پڕۆسه‌ی پێكهێنانی حكومه‌تی داهاتووی عێراق په‌یوه‌سته به دۆخی نێوماڵی شیعه‌كانه‌وه، ڕاسته پڕۆسه‌كه سه‌خت و ئاڵۆز ده‌كات، دوای ده‌خات، به‌ڵام بۆ ئه‌م قۆناغه و ماوه‌یه‌كی دوورتریش چاوه‌ڕوانی له‌ده‌ستدانی موباده‌ره‌ی پێكهێنانی حكومه‌تیان لێ ناكرێت.\nئه‌وه‌ی بۆ هێزه‌كانی تر گرنگه له ده‌ره‌وه‌ی نێوماڵی شیعه، به‌تایبه‌تییش كورد چۆنێتی سه‌وداكردنه له‌گه‌ڵ ئه‌م دابه‌شبوونه سیاسییه‌دا، به شێوه‌یه‌ك كه زۆرترین ده‌ستكه‌وتت هه‌بێ، نه‌ك كاركردن بۆ جڵه‌وكردنی موباده‌ره‌كه لێیان، چونكه نه شیعه و مه‌رجه‌عه‌كانیان و نه ئێرانیش وه‌ك هێزێكی خاوه‌ن هه‌ژموون له عێراقدا ڕێگه به‌مه ده‌ده‌ن و ئه‌زموونی لیسته‌كه‌ی عه‌لاوی و مالیكییش له هه‌ڵبژاردنی 2010دا ئه‌م مشتومڕه‌ی كۆتایی پێ هێناوه.


فیمینیزم، چۆن بووبە خزمەتکاری سەرمایەداری | Denegkan\nHome ژنان فیمینیزم، چۆن بووبە خزمەتکاری سەرمایەداری\nفیمینیزم، چۆن بووبە خزمەتکاری سەرمایەداری\nPosted By: dengekanon: March 25, 2016 In: ژنانNo Comments\nنهێنیی خۆڕاگری و مانەوەی سەرمایەداریی بە تەنها هەر ئەوە نییە کە دە توانێت قەیرانەکانی تێپەڕێنێت و بەردەوام خۆی بەرهەم بهێنێتەوە، تەنها لەو هەژموونە سیاسی – ئابووری – کەلتوورییەشدا نییە کە لەسەر مرۆڤ دروستی کردووە، بەڵکو تواناییەکەشێتی لە گرتنەخۆ و دەستەمۆکردنی ئایدیا و بزاوتە کۆمەڵایەتییەکان تەنانەت بە رەخنەگرەکانیشەوە. بزووتنەوەی فیمینستی نموونەیەکی ئەم گرتنەخۆ و تواندنەوەیەیە لە ناو سیستمی کۆمەڵایەتیدا. وەک نانسی فرەیزەر ئاماژەی پێ دەدات لە کاتێکدا بزووتنەوەی رزگاریی ژنان بەشێک بوو لە روئیایەکی رادیکاڵانەی جیهانیی، ئێستا بە شێوەیەکی مەترسیدار لەگەڵ هەوڵەکانی نیو لیبراڵیزمدایە بۆ دروستکردنی کۆمەڵگەی بازاڕی ئازاد.\nژنە فیمینستی ئەمریکایی نانسی فرەیزەر لە کۆتایی مانگی رابردوو، لە رۆژنامەی گاردیاندا وتارێکی بڵاوکردەوە کە تیایدا رەخنەیەکی بونیادی لە فیمینیزم دەگرێت و ئاماژە بەوە دەکات رەخنەی فیمینیستیی لە (لایەنگریی رەگەزی) بۆتە پاساوێک بۆ سەرهەڵدانی فۆرمی دیکەی نایەکسانی و چەوسانەوە کە دواجار خزمەت بە ئامانجگەلێک دەکەن کە زیاتر پەیوەندییان بە نیولیبراڵیزمەوە هەیە .\nلە کاتێکدا پێشتر بزووتنەوەی فیمینستی و دژی هەڵپەکردن بۆ کورسی و وسوڵییەت بوو. ئەمڕۆ زیاتر لایەگریی لە چەمکەکانی تاکگەرایی دەکات و هانی ژنان دەدات بۆ تەماهیکردن لەگەڵ وسوڵییەتدا. گرفتەکەیش بە بڕوای نانسی فرەیزەر لە لایەکەوە پەیوەندیی بە گۆڕانی تایبەتمەندێتی سەرمایەدارییەوە هەیە و لە لایەکی دیکەیشەوە لە جووڵانەوەی زیکزاییانەی شەپۆلی دووەمی فیمینزمدایە لە نێوان رەت کردنەوەی سەرمایەداری و قەبوڵکردنیدا. بەر لە جەنگی دووەمی جیهان سەرمایە لە لایەن دەوڵەتەوە رێک دەخرا یا بە جۆرێک لە جۆرەکان لە ژێر چاودێریی و دەستتێوەردانی دەوڵەتدا بوو، بەڵام دواتر ئەم تایبەتمەندییە گۆڕدرا بۆ سەرمایەدارییەکی نا رێکخراو، گلۆباڵ و نیولیبراڵ. شەپۆلی دووەمی فیمینیزمیش کە پێشتر رەخنەی لە فۆرمی یەکەم دەگرت دواتر خۆی بووە خزمەتکاری فۆرمی دووەمی سەرمایەداری. بە بڕوای فرەیزەر شەپۆلی دووەم لە بەردەم دوو سیناریۆ یا دووڕێیانێکدا بوو، یەکەمیان رەوتی بزووتنەوەی رزگاریخوازیی ژنان شانبەشانی دیموکراسییەتی بەشداریپێکردن (الديمقراطية التشاركية) و هاوپشتی کۆمەڵایەتی بوو.\nرێگەی دووەمیش ئەوە بووکە ئەم بزووتنەوەیە فۆرمە تازەکەی لیبراڵیزم بگرێتە ئەستۆی خۆی و لە چەشنی پیاوان، ژنانیش سوودمەند بن لە سەربەخۆیی فەردی، بژاردە جۆراوجۆرەکانی بەردەمیان و شایستەسالاری (الاستحقاقراطي meritocratic). دواجار ئەم بزووتنەوەیە خۆی بە لای سیناریۆی دووەم واتە لیبراڵیزم و تاکگەرایی یەکلا کردەوە.\nبەڵام ئایا ژنان قوربانیی دەستی چەواشەکاریی لیبراڵیزم بوون یا بۆ خۆیان ئەم بژاردەیان هەڵبژارد؟\nفرەیزەر پێیوایە، فیمینیزم نەک قوربانیی دەستی لیبراڵیزم نییە، بەڵکو بە سێ تێڕوانینی گرنگ بەشداریی لە پێشخستن و چەسپاندنی بەها لیبراڵییەکاندا کردووە.\nیەکەمین بەشداریی ژنان لە پێشخستنی لیبراڵیزمی سەرمایەدارییدا رەخنەگرتنیان بوو لە فۆرمی “داهاتی خێزان” کە تیایدا پیاو نانهاوەری ماڵە و ژنیش کابانە. رەخنەگرتن لەم فۆرمە پاساوێک بوو بۆ شەرعییەتدان بە وەی فریسەر پێی دەڵێت “سەرمایەداریی نەرم”. ئەم فۆرمەی سەرمایەداری پشتبستە بە هێزی کاری هەرزانی ژنان، بە تایبەت لە بوارەکانی خزمەتگوزاریی و پیشەسازیدا. لێرەدا ژنان بە گشتی، واتە کچە عازەب، ژنانی مێرددار، دایکان و ژنانی سەرجەم نەژاد و رەگەزەکان دەگرێتەوە. ئەمە لە ژێر ناوی سەربەخۆیی ئابووری ژناندا، چەسپا. سەربەخۆییەک کە بە روواڵەت ژنی لە وابەستەیی بە ئابووری پیاوەوە رزگار کرد، بەڵام لە جەوهەردا زنجیری کۆیلەیەتی ژنانی تووندتر کردەوە و سیمایەکی پێشکەوتنخوازانەیشی بەخشییە سیستمی سەرمایەداری. بە پێی هەندێک ئامار ٩٩% ی ژنانی ئەمریکایی لە یەکێک لە قۆناغەکانی ژیانیاندا کار دەکەن. لە پەنجا ساڵی رابردوودا چل ملیۆن ژن لە ئەمریکا و لە ئەوروپاش سی ملیۆن ژن چوونەتە نێو ریزەکانی هێزی کارەوە. ئەگەرچی ئەمە لە ژێر ناوی یەکسانی و گۆڕینی فۆرمی داهاتی خێزان بۆ فۆرمێکی بە ناو مۆدێرن کە تیایدا ژن و پیاو هەردووکیان کار دەکەن. ئەمەش بووە جێی رەزامەندی فیمینیزم، بەڵام زیادبوونی سەعاتی کار، دابەزینی ئاستی بژێوی، نزمی تێکڕایی کرێی نێوان ژن و پیاو لە بەرامبەر تەرخانکردنی کاتی زیاتر بۆ ئیش وکاری ناو ماڵ لە لایەن ژنانەوە، راستییە شارراوەکانی پشت ئەم فۆرمەی خێزانی مۆدێرنن.\nبەشداریی دووەمی فیمینیزم لە پێشکەوتنی لیبراڵیزم خۆی لە پشت گوێخستنی رەهەندی ئابووری و خەسڵەتی چینایەتیی لە توندوتیژیی خێزانیی و دەستدرێژیی سێکسیدا دەبینێتەوە. بە رەتکردنەوەی رەهەندی ئابووری و سیاسی لە پرسە شەخسییەکاندا، فیمینیستەکان بۆ بەرەنگاربوونەوەی زنجیرەی پلەبەندی (هەرەمییەت)ی کۆمەڵایەتی، کە لەسەر بنەمای کەلتووریی جیاکاریی جێندەری دروست بووە، ئەجندای سیاسییان فراوان کردەوە. ئەگەرچی ئامانج لەمە فراوانکردنەوەی خەباتی کەلتووری و ئابووری بوو بەڵام ئەنجامەکەی زەق کردنەوەی “شوناسی رەگەزی” لەسەر حسابی بێ بایەخکردنی بژێوی بوو. لەم رووەوە فیمینزم بە جۆرێک تەماهیی لەگەڵ لیبراڵیزمدا کرد کە بە رووی هەر جۆرە ناوبردنێکی دادپەروەری کۆمەڵایەتیدا بوەستێتەوە. فیمینیزم لە جیاتی ئەوەی جەخت لەسەر ئابووری – سیاسیی گرفتی ژنان بکاتەوە، پێ لەسەر جێندەریزمی کەلتووری دادەگرێت.\nبەشداریی سێیەمی فیمینیزم لە بەهێزکردنی نیولیبراڵیزمدا، رەخنەگرتنێتی لە باوکایەتی دەوڵەتی خۆشگوزەران(دولة الرفاه). نانسی فریسەر دەڵێت: ” ئەم رەخنەگرتنە پشتیوانیکردنێکی هەڵمەتی نیولیبراڵیزم بوو لە دژی “دەوڵەتی بەخێوکەر” و ئەو گرتنەخۆ گاڵتەجاڕییانەیەی رێکخراوە ناحکومییەکان. بۆ نموونە پرۆژەی پێدانی ” قەرزی بچووک” ی بانکەکان بە ژنانی کەمدەرامەت لە وڵاتە هەژارەکاندا، وەک جێگرەوەیەکی کرداریی بەرامبەر بە بیرۆکراسییەتی تاقەتپڕوکێنی پرۆژە حکوومییەکان، خرایە روو. ئەم قەرزە بچووکانە وەک دژە ژەهرێکی فیمینستی بۆ چارەسەرکردنی هەژاریی و ملکەچیی ژنان سەیردەکران. بەڵام ئەوەیان بیرچوو کە رێکەوتێکی سەرسووڕهێنەر لەمەدا هەبوو، کە ئەم قەرزە بچووکانە لە کاتێکدا گەشەیان سەند کە حکوومەت دەستبەرداری هەوڵە ستراتیژییەکانی بۆ نەهێشتنی هەژاریی، بوو. بێگومان ئەم هەوڵانە هەرگیز لەگەڵ پرۆگرامی بچووکی قەرز پێداندا بەراورد ناکرێن. لەم حاڵەتەشدا نیولیبراڵیزم کۆنترۆڵی هزری فیمینیزمی کرد. لێرەوە ئەو تێڕوانینەی کە، بۆ دەسەڵاتپێدانی هاوڵاتییان، خوازیاری دیموکراتیزەکردنی دەسەڵاتی دەوڵەت بوو، ئیدی بۆ شەرعییەتدان بە ئابووری بازاڕ و کەمکردنەوەی خەرجییەکانی دەوڵەت بەکارهێنرا.”\nچۆن فیمینیزم بهێنرێتەوە سەر رێگەکەی خۆی؟\nبە بڕوای فرەیزەر، رێگاچارەی دەستەجەمعی هێشتا وەک ئەگەرێک لەبەردەم فیمینیزمدا ماوە، بە تایبەت لەم قەیرانەدا کە هەلێکە بۆ جڵەوگرتنەوە دەست و بچڕاندنی ئەو رایەڵە ترسناکەیان بە لیبراڵیزمەوە، بۆ ئەمەش پێویستە ئەو سێ بەشدارییەی فیمینیزم بگەڕێننەوە یا بە مانایەکیتر لەو بەشدارییەیان داببڕێن:\nیەکەم: بڕینی ئەو پەیوەندییە ساختەیەی لە نێوان رەخنەگرتن لە داهاتی خێزان و سەرمایەداریی نەرمدا هەیە لە رێگەی خەباتکردن بۆ شێوازێکی ژیان کە تیایدا سەرنج نەخرێتە سەر کاری بە کرێ و بەها بدرێت بە چالاکی نا کرێیunwaged activities وەکو سیاسەت، کاری چاودێریی، کاری خۆبەخشیی بە کۆمەڵ، هونەر، فێرکردن و…هتد. پاشان پەکخستنی رێڕەوی رەخنەگرتن لە ئابووری بازاڕ بۆ سیاسەتی شوناس و یەکخستنی تێکۆشانەکان لە پێناو گۆڕینی سیستمی چینایەتیی نێرسالاری لەگەڵ تێکۆشان بۆ دادپەروەری ئابووری. دواخاڵیش بڕینی پەیوەندیی درۆیینەی نێوان رەخنەگرتن لە بیرۆکراسییەت و فەندەمینتاڵیزمی بازاڕی ئازاد، لە پێناو بەدەستهێنانەوەی عەبای دیموکراسییەتی بەشداریپێکردن participatory democracy وەک چەکێکی بەهێز بۆ کۆت کردنی سەرمایە.\nنانسی فرەیزەر: مامۆستای فەلسەفە وسیاسەتە لە سکوڵی نوێ بۆ توێژینەوە کۆمەڵایەتییەکان لە نیویۆرک و بیرمەندێکی پرسی ژنانە.\nـ الماركسية وتحرر النساء، انا مینوز و الان ودز http://www.marxy.com/women/marxism-feminism-emancipation-women110308.htm\nگفتووگۆ لەگەڵ (نەجمەدین فەقێ عەبدوڵا)…\nڕازه كۆمه‌ڵایه‌تییه‌كان … به‌ختیار محه‌مه‌د\nیادەوەرییەكانی ڕۆژانی ٨ی مارچ\nبزوتنه‌وه‌ی ژنان له قۆناغه‌كانی مێژوو دا


ماڵپەری فیردەوس | حوکمی دەست نوێژ گرتن دوای دەرچوونی مەزی ؟\nسەردێری پرسیار:حوکمی دەست نوێژ گرتن دوای دەرچوونی مەزی ؟\nبەرواری دانان :2019-04-24 کۆدی پرسیار:1153\nپرسیار : حوکمی دەست نوێژ گرتن دوای دەرچوونی مەزی ؟\nوەڵام : زانایان دەڵێن مەزی دەست نوێژ دەشکێنێت ، بەڵگە :\nعَنْ عَلِيِّ بنِ أَبِي طَالِبٍ رَضِيَ اللَّهُ عَنْهُ قَالَ : كُنْتُ رَجُلًا مَذَّاءً فَأَمَرْتُ الْمِقْدَادَ أَنْ يَسْأَلَ النَّبِيَّ صَلَّى اللَّهُ عَلَيْهِ وَسَلَّمَ فَسَأَلَهُ، فَقَالَ : (( فِيهِ الْوُضُوءُ )) مُتَّفَقٌ عَلَيْهِ ، وَاللَّفْظُ لِلْبُخَارِيِّ .\nواتە : لە عەلی دەگێڕنەوە خوا لێی ڕازی بێت فەرمووی : من پیاوێک بووم مەزیم زۆر بوو ، فەرمانم کرد بە میقدادی کوڕی ئەسوەد پرسیار لە پێغەمبەر بکات درود و سەلامی خوای لێ بێت ، ئەویش پرسیاری لێکرد ، فەرمووی : (( دەبێت دەست نوێژ بگریت )) .\nئەم فەرموودەیە بەڵگەیە مەزی ھەڵوەشێنەرێکە لە ھەڵوەشێنەرەکانی دەست نوێژ ، ھەموو زانایان یەک دەنگن لەسەر ئەمە .\nابن قدامة ڕەحمەتی خوای لێ بێت دەفەرمووێت : (( ابن المنذر دەڵێت : ھەموو زانایان یەک دەنگن دەرچوونی پیسایی لە پشتەوە ، وە دەرچوونی میز لە زەکەری پیاو و پێشەوەی ئافرەت ، وە دەرچوونی مەزی و ھەوا لە پشتەوە ھەڵوەشێنەرکانی دەست نوێژن ، دەبێت بۆ ھەموویان دەست نوێژ بگریتەوە . )) المغنی ج١ لاپەڕە ١٦٨ .\nابن عثیمین ڕەحمەتی خوای لێ بێت دەفەرمووێت : (( واجبە دەست نوێژ بگریت لە مەزی ، لەبەر وتەی : " فیە الوضوء " ظاهری فەرموودەکە بەڵگەیە ھیچ جیاوازی نییە لەنێوان زۆر و کەم ، واتە بە ژمارە نەک کات و بەردەوامی ، کەچی وایە ھیچ جیاوازی نییە لەنێوان زۆر و کەم .\nبەڵام بابەتێک ھەیە ئەویش ئەوەیە : ھەندێک خەڵک تووشی وەسواس بووینە ، وا گومان دەبەن لەگەڵ ھەر شەھوەت ھەستانێک مەزی دێت و ماندوو دەبێت ، نە لە ھاوین و نە لە زستان ، ئایا سونەتە بۆبئەم گومانە دەست نوێژ بگرێت یان نە ؟\nوەڵام : سونەت نییە دەست نوێژ بگریت بۆ ئەم گومانە ، چونکە ئەصل وایە مەزی نەھاتووە ، ..... )) فتح ذي الجلال والإكرام ج١ لاپەڕە ٤٢١ .


پەرلەمان تەنها موڵكی یەك حزب و لایەن نییە\nكۆبوونەوەی پەرلەمانی كوردستان بەبێ بەشداری فراكسیۆنی یەكێتی و هەڵبژاردنی دەستەی سەرۆكایەتی پەرلەمان، كاردانەوەی لێكەوتەوە.\nیه‌كێتیی نیشتمانی كوردستان و یه كگرتوی ئیسلامی كوردستان و به‌ره‌ی توركمانی و كۆمه‌ڵی ئیسلامیش هه‌ڵوێست و بۆچونی خۆیان هه‌یه له سه‌ر دانیشتنی كۆبونه‌وه‌كه‌ی په رله‌مانی كوردستان.\nیه‌كێتی:بەشداری لە دانیشتنەكانی پەرلەمانی كوردستان و پرۆسەی پێكھێنانی كابینەی نوێی حكومەتی ھەرێم ناكەین\nوتەبێژی یەكێتیی نیشتمانیی كوردستان ڕایده‌گه‌یه‌نێت،بڕیارماندا تا ئەوكاتەی پارتی دیموكرات واژۆ لەسەر ئەو رێككەوتنە سیاسییە نەكات، كە رۆژی ٥ی ئەم مانگە لەنێوان وەفدی باڵای ھەردوولا كرابوو، بەشداری لە دانیشتنەكانی پەرلەمانی كوردستان و پرۆسەی پێكھێنانی كابینەی نوێی حكومەتی ھەرێم ناكەین.\nیه‌كێتی: بۆ ھەموو ھەنگاوێك ھەڵوێستمان دەبێت\nوتەبێژی یەكێتیی وتیشی: ھەموو سەركردایەتی بەكۆی دەنگ سورین لەسەر بڕیارەكانی پێشوومان، بۆ ھەموو ھەنگاوێكیش ھەڵوێستمان دەبێت، جەختی لەوەكردەوە ئەوان لەھەموو لایەك سوورترن و پەلەتریانە بۆ پێكھێنانی كابینەی نوێی حكومەت.\nڕاشیگه‌یاند: تەنھا داواكاریمان ئەوەبووە بۆ حكومڕانییەكی رەشیدو لەپێناو خزمەتی خەڵك، ھەموو لایەنەكان بەئیستحقاقی خۆیان بەشداربن لەبەڕێوەبردنی ھەرێم.\nیەكگرتوو:پەرلەمان تەنها موڵكی یەك حزب و لایەن نییە\nهه‌روه‌ها سەرۆكی فراكسیۆنی یەكگرتووش ڕایگه‌یاندوه، پەرلەمان بە رەوشێكی نائاسایی بەڕێوەدەچێت و پێویستە ئەو رەوشە چاكبكرێتەوە چونكە پەرلەمان تەنها موڵكی یەك حزب و لایەن نییە.\nبەرەی توركمانی:بەردەوامی پرۆسەكە بەم شێوەیە بە بێ یەكێتی باش نابێت\nسەرۆكی فراكسیۆنی بەرەی توركمانیش رایگەیاندوه، پرۆسەكە پێویستی بەڕێكەوتن هەبوو بە تایبەت رێكەوتنی نێوان یەكێتی و پارتی، جەختیشی كردەوە، بەردەوامی پرۆسەكە بەم شێوەیە بە بێ یەكێتی باش نابێت.\nیه‌كێتی:به شێوازێكی په‌له‌پرۆزێیانه كۆبوونه‌وه‌ی په‌رله‌مانیان ئه‌نجامدا\nمه‌كته‌بی سیاسی یه كێتیش له ڕاگه‌یه‌ندراوی 18ی شوباتدا ڕایگه‌یاندوه،جێگای سه‌رسوڕمانی هه‌موو لایه‌ك بوو كه  پارتی دیموكراتی كوردستان به هاوكاری و هه‌ماهه‌نگی چه‌ند لیستێكی بچوكی تر به‌ده‌ر له ڕێككه‌وتن له‌گه‌ڵ دووهه‌مین لیستی براوه‌ی هه‌ڵبژاردنه‌كان كه لیستی یه‌كێتی نیشتمانی كوردستانه،سه‌باره‌ت به شێوزای حكومرانی و پلان و به‌رنامه‌ی هاوبه‌ش بۆ باشتركردنی ژیان و گوزه‌رانی كۆمه‌ڵانی خه‌لكی كوردستان و بوژانه‌وه‌ی ژێرخانی ئابوری كوردستان، هه‌روه‌ها بۆ چاره‌سه‌ركردنی كێشه‌كانی نێوان هه‌رێمی كوردستان له‌گه‌ڵ ناوه‌ندو ئاسایكردنه‌وه‌ی دۆخی ناسروشتی كه‌ركوك و ناوچه كێشه له‌سه‌ره‌كانی تر به شێوازێكی په‌له‌پرۆزێیانه كۆبوونه‌وه‌ی په‌رله‌مانیان به كه‌مو كوڕیه‌كی زۆری سیاسی و یاساییه‌وه ئه‌نجامدا، كورد ووته‌نی (گرێی ده‌ستیان خسته ده‌م).\nیه‌كێتی نیشتمانی كوردستان تێبینی زۆری له‌سه‌ر ئه‌و دانیشتنه هه‌یه\nئاماژه به‌وه‌شكراوه، له كاتێكدا كه یه‌كێتی نیشتمانی كوردستان داوای دواخستنی كۆبوونه‌وه‌كه‌یان ته‌نها بۆ ماوه‌ی بیست و چوار كاتژمێر كردبوو به‌مه‌به‌ستی گه‌یشتن به ڕێگا چاره‌ی گونجاوو له‌سه‌ر تێپه‌ڕاندنی جیاوازیه‌كان به‌ڵام به‌داخه‌وه له‌وه‌شدا بڕیاری نابه‌رپرسانه دراو كۆبوونه‌وه‌كه‌یان به‌و شێوازه ئه‌نجامدا كه هه‌موو لایه‌ك بینیمان هه‌ر بۆیه یه‌كێتی نیشتمانی كوردستان تێبینی زۆری له‌سه‌ر ئه‌و دانیشتنه هه‌یه‌و پێمان وایه كه ئه‌وه خزمه‌ت به به‌رەو پێشچوونی پرۆسه‌ی سیاسی و لێكه‌وته‌كانی له‌داهاتوودا له هه‌رێمی كوردستان و ناوچه‌كه ناكات.\n18ی شو بات كۆبونه‌وه‌كه‌ی په‌رله‌مانی كوردستان به‌بێ به‌شداری فراكسیۆنی یه‌كێتی ده‌ستی پێكرد به‌ڵام دواتر فراكسیۆنی یه‌كگرتو بایكۆتی دانیشتنه‌كه‌ی كردو فراكسیۆنی كۆمه‌ڵیش وێڕای به‌شداری له دانیشتنه‌كه رایگه‌یاند كه ده‌نگ به كاندیده‌كانی ده‌سته‌ی سه‌رۆكایه‌تی ناده‌ن.\nبه ٦٢ دەنگ بۆ ڤالا فەرید بوە سەرۆکی پەرلەمانی کوردستان و هێمن هەورامییش هه‌ر لەپارتی پۆستی جیگری یەکەمی سەرۆکی پەرلەمانی کوردستانی وه‌رگرت.\nپێشتریش هیمن هەورامی پەرلەمنتاری پارتی ڕایگەیاندبو "هەڵبژاردنی ڤالا فەرید بۆ سەرۆکی پەرلەمان بەشێوەیەکی کاتییە و دوای ئەوەی کە یەکێتی و پارتی لەسەر پێکهێنانی حکومەت رێککەوتن ڤالا فەرید دەست لەکاردەکیشێتەوە بۆ کاندیدەکەی یەکێتی".\n18/2/2019، به‌سه‌رۆكایه‌تیی رێڤنگ محه‌مه‌د هرورى، به‌ته‌مه‌نترین ئه‌ندامی خولی هه‌ڵبژاردنی پێنجه‌می په‌رله‌مانی كوردستان، وه‌ك سه‌رۆكی یه‌كه‌مین دانیشتنی خولی پێنجه‌می په‌رله‌مان، به‌بێ ئاماده‌بوونى فراكسیۆنه‌كانی یه‌كێتیی نیشتیمانیی كوردستان و یه‌كگرتووی ئیسلامیى كوردستان، ته‌واوكردنی دانیشتنی یه‌كه‌می خولی پێنجه‌مى هه‌ڵبژاردنى په‌رله‌مانى كوردستان كه به‌كراوه‌یی هێڵدرابۆوه، به‌ڕێوه‌چوو.\n1344 جار خوێندراوه‌ته‌وه\n2/20/2019 11:14:45 AM


Kurdipedia - سەرۆک کۆمار پیرۆزبایی لە بزوتنەوەی گۆران دەکات\n📝 سەرۆک کۆمار پیرۆزبایی لە بزوتنەوەی گۆران دەکات | Grupo: Documentos | Lenguaje de los artículos: 🏳 کوردیی ناوەڕاست\nسەرۆک کۆمار پیرۆزبایی لە بزوتنەوەی گۆران دەکات\nدەقی پەیامەکەی سەرۆک کۆمار:\nبەڕێز / رێکخەری بزوتنەوەی گۆڕان کاک (عومەری سەید عەلیعومەری سەید عەلی)\nبەڕێزان / ئەندامانی خانەی راپەڕاندن و جڤاتی نیشتمانی و ئەندامان و هەڵسوڕاوانی بزوتنەوەی گۆڕان.\nبەبۆنەی دامەزراندنی یازدە ساڵەی بزوتنەوەی گۆڕان، پیرۆزبایتان ئاڕاستە دەکەم و هیوای سەرکەوتنتان بۆ دەخوازم.\nدامەزراندنی گۆڕان وەک یەکەمین هێزی ئۆپۆزسێۆنی دیار و کاریگەر لە ناو فەزای سیاسی کوردیدا رووداوێکی گرنگ بوو، ئێستاش وەک یەکێک لە لایەنە سەرەکییەکانی حکومەتی هەرێمی کوردستان کاریگەری بەسەر پرۆسەی حکومڕانی و سیاسییەوە هەیە.\nئێستاش لەم دۆخە دژوارەی هەرێمی کوردستان و عیراق، بێگومان بزوتنەوەی گۆڕان کاریگەر دەبێت بۆ چەسپاندنی یەکڕیزی و هاوکاری لایەنەکان بۆ چارەسەرکردنی کێشەکان و جێبەجێکردنی چاکسازی و خزمەتکردنی کۆمەڵانی خەڵک.\nلەم بۆنەدا یاد و یادەوەری کاک نەوشیروان بەرز رادەگرین، و دووبارە پیرۆزباییتان لێدەکەم و هیوای سەرکەوتنتان بۆ دەخوازم.\nسەرۆک کۆماری عیراق\n#عومەری سەید عەلی | #بەرهەم ساڵح |\n📅 Publication date: 25-07-2020\n🗺 Provenza: 🇮🇶 Irak\n➕ Añadido por (Roj Hejar) en Jul 27 2020 12:26PM\n👌 Este artículo ha sido revisado y publicado por (Manu Berzincî) en Jul 27 2020 10:42PM\n✍ Este artículo ha actualizado recientemente por (Manu Berzincî) en: Jul 27 2020 10:42PM\n👁 Este artículo ha sido visitado veces 423\n📊 Estadística Artículos 382,453\nArchivos relacionados 50,169\n🗄 Fuentes 16,081\n| Página tiempo de generación: 0,296 segundo!


نووسه‌ری بابه‌ت:Kaivon1997 دواترین وه‌لام: Akam King ژماره‌ی وه‌لامه‌كان:4 جاری بینراو:1043 كات:09-17-2019\nنووسه‌ری بابه‌ت:kovan a deranay دواترین وه‌لام: kovan a deranay ژماره‌ی وه‌لامه‌كان:0 جاری بینراو:195 كات:09-12-2019\nنووسه‌ری بابه‌ت:Araz Ibrahim دواترین وه‌لام: Araz Ibrahim ژماره‌ی وه‌لامه‌كان:11 جاری بینراو:1734 كات:09-11-2019\nنووسه‌ری بابه‌ت:Araz Ibrahim دواترین وه‌لام: Araz Ibrahim ژماره‌ی وه‌لامه‌كان:13 جاری بینراو:1724 كات:09-11-2019\nسڵاو هاورێیان ئه‌م كاته‌تان باش\nسه‌ره‌تا پێش هه‌موو شتێك من خۆم هیچ له ئایفۆن و ئه‌په‌كانی نازانم و هیچ زانیارییه‌كم نیه له‌سه‌ری بۆیه داوای لێبوردن ئه‌كه‌م له كه‌م و كورتی بابه‌ته‌كه من ته‌نها وه‌ك سه‌رچاوه‌ی هه‌واله‌كه باسی ئه‌م Appه ئه‌كه‌م،به‌ڵام بابه‌ته‌كه زۆر گرینگه بۆیه ئه‌ینوسم چونكه ئه‌مه سودی بۆ كورد هه‌یه، پێویست بوو له‌سه‌ر ئه‌وانه‌ی هه‌میشه له‌م به‌شه‌ن ئه‌م هه‌واله بلاو بكه‌نه‌وه نه‌ك من!!! چونكه ئه‌وان به دلنیایه‌وه زانیاری زیاتریان هه‌یه له چاو ئه‌و زانیارییه كه‌مه‌ی من هه‌مه له به‌رنامه‌كان و ئامێره‌كانی ئه‌پل بۆیه لێره‌وه ئه‌لێم من خۆم تاقیم نه‌كردۆته‌وه ته‌نها هه‌واله‌كه‌م گواستۆته‌وه بۆیه گه‌ر ئه‌و ئه‌پلیكه‌یشنه بونی نه‌بوو زوو ئاگادارم بكه‌نه‌وه به‌لكو بابه‌ته‌كه بسرمه‌وه، به هه‌ر حاڵ ئێستاش با بێینه سه‌ر بابه‌ته‌كه‌مان\nسه‌ره‌تا ئه‌م ئه‌پلیكه‌یشنه له‌سه‌ر ده‌ستی كوردێكی شاره‌زاوه دروست كراوه، ئه‌م ئه‌پلیكه‌یشنه پێك هاتوه له ئەرشیڤیێکی دیجیتاڵی بۆ کیمیابارانی هەڵەبجه، به پێی باسكردنی سه‌رچاوه‌كه ئه‌م ئه‌پلیكه‌یشنه كۆمه‌لێك وێنه و رووداوه‌كانی كاتی كیمیابارانی هه‌له‌بجه‌ی تیا كۆكراوه‌ته‌وه\n۱. تەواو لە ئاپی یادگاری ۱۱ی سێپتەمبەر ئەچێت چونکە بیرۆکەکەی دیزاینەکە لەوێوە هاتوە.\n۲. چەن چیرۆکێکی کورت کۆکراونەتەوە (جگە لە ڕاپۆرتی ۱۹۹۱ی نەتەوە یەکگرتوەکان نەبێت کە دوورو درێژە) لە سەرچاوەی جیاوازەوە.\n۳. وێنەی عومەری خاوەر نەتوانرا دابنێرێت لەبەر ئەوەی ئەپڵ وتیان دڵی منداڵە ناسکەکانیان ئازار ئەدات (یاساکانی بڵاوکردنەوە لە ئاپستۆر).\n٤. وێنەکانی ناو ئاپەکە هی خاوەنەکانیانن، تا کراوە سەرچاوەکانیان دیاری کراوە.\nزۆر شتی تریش\nتێبینی: ئەم وەشانە تەنها بۆ iOS 5.1 بۆ سەرەوە ئەبێت.\nئێستاش بۆ داگرتنی ئه‌و ئه‌پلیكه‌یشنه له AppStoreه‌وه كلیك له‌م لینكه‌ی خواره‌وه بكه\nبژی كورد و كوردستان، انشالله ئه‌و زولمه‌ی له كورد كراوه به هه‌موو دنیای ئه‌ناسێنین و پێیان ئه‌لێن ئه‌مه‌یه جینۆسایدی راسته‌قینه\nده‌ق كردن: بژی كورد و كوردستان، انشالله ئه‌و زولمه‌ی له كورد كراوه به هه‌موو دنیای ئه‌ناسێنین و پێیان ئه‌لێن ئه‌مه‌یه جینۆسایدی راسته‌قینه\nسوپاس براكه‌م انشالله\nده‌ست خۆش ره‌وا گیان به‌هیوای بابه‌تی به سوود تر و جوانتر\nده ست خۆش ره وا.\nده‌س خۆش ڕه‌وای برام بۆ ئه‌م هه‌واڵه\nدەست خۆش زۆر راستە چونکە ئەو لینکەی داتناوە ئەپستۆرە ..واتا وەکو گۆۆگل پلەی (مارکێت پلەیسە) ئێستا دادەگرم\nدووبارە دەست خۆش بۆ ئەم هەوالە\nبەدەستهێنانی VPNی بەلاش لۆ ماوەی یەک ساڵ\nچۆنیەتی بەدەست هێنانی 1K-4K یوتوب سەبسکرابێرس بە ٢٠ دەقە\nچۆنیەتی دروست کردنی وایەرلێس لە جۆری (WPA2-PSK)\nیەکەمین فەرهەنگی کوردی لە سیدیا Hawler Dic\nدوو كێشەم ھەیە لە شێل\nکێ ئەم هاشەم بۆ دەکاتە پاسوۆرد؟؟\nنوسین بە کوردی لە فایەرفۆکس بەبێ کیبۆردی کوردی\nدۆرک هەیە بۆ دۆزینەوە هەلەی sql لە سکریپتی جوملە؟؟\nئایا ئەم بەرنامەیە راستە بۆ هاکی وایەرلێس؟؟\nئەنتیڤایرۆسەکەم بابەتێکی هاک بۆ کوردی گرت\nزۆر سوپاس بۆ ئێوه‌ی خۆشه‌ویست هیوام وایه سودی هه‌بێـت بۆ ئه‌وانه‌ی ئایفۆن به‌كاردێنن\nته‌واو ئێستا ئه‌گه‌ر بشلێن ئه‌م ئه‌پپه كار ناكات من ئه‌م بابه‌ته ناسرمه‌وه چونكه له دوێنێوه دامناوه و زیاتر له 50 بینراوی هه‌یه دلنیام ئه‌وانه‌ی سه‌یری ئه‌م به‌شه ئه‌كه‌ن ئه‌م بابه‌ته‌یان دیوه\nده ست خوش كاك ره وا\nHaCkerS - ViP\nده‌ست خۆش برام سه‌ركه‌وتوبیت\nسلاو تكایه یارمه‌تی له ئایفۆن زۆر زه‌روورم\n(VIP) داواكاری بۆ رۆت هێنان\nیارمه‌تی له هاك كردنی مۆبایله‌كه‌م\n3 شێڵ دیاری بۆ ئه‌ندامان\n12 شێڵی asp دیاری بۆ ئێوه (ViP)\n2 شێڵ دیاری\nتازه‌ترین ڤێرژنی Skype\nتازه‌ترین ڤێرژنی Yahoo! Messenger\nتازه‌ترین ڤێرژنی Corel VideoStudio\nدیاری تێدایه : تكایه یارمه‌تی چۆن ئایكڵۆدی ئایفۆن لاده‌م -RedHat- 3 728 03-08-2019, 04:46 PM\nكردنه‌وه‌ی وێنه له فه‌یسبووكی خۆرای بۆ ئایفۆن Karwan BK 13 4،431 03-11-2017, 03:30 AM\nسه‌یركردنی سه‌رجه‌م كه‌ناڵه وه‌رزشیه‌كان له‌ئایفۆن ZhIR-Black 7 2،866 12-25-2016, 05:49 PM\nزیادكردنی لایكی فه‌یسبووك له ئایفۆنه‌وه به‌ئاسانی ibo kirkuki 7 2،277 10-27-2016, 08:14 PM\nدواین په‌یام: clashkurd\n.گۆرێنی فۆنتی فه‌یسبوك و سناپ چات وئینستاگرام وهتد ZhIR-Black 4 2،854 09-08-2016, 10:30 AM\nده‌ته‌ویت په‌یوه‌ندی بكه‌یت به ژماره‌ی تایبه‌ت Omar F. Harki 9 3،286 08-18-2016, 03:52 PM\nهه‌ر یه‌ك له فه‌یسبوك 2 و ڤایبه‌ر2 سو مه‌سینجه‌ر2 و كایپ2 و تان� ibo kirkuki 4 1،597 08-06-2016, 08:15 PM\nبه‌رنامه‌یه‌ك بۆ سه‌یری كردنی فلیم به فریی ..چه‌ندكارێكی تر گ� ZhIR-Black 6 2،392 08-02-2016, 02:03 PM\nوه‌ره خۆت بكه به ئه‌نیمه‌یشن ...كارتۆنی .. له ئایفۆنه‌كه‌ت ZhIR-Black 25 5،268 08-02-2016, 02:02 PM\nچۆنیه‌تی گرتنی وێنه به 360 پله له فه‌یسبوك ... ZhIR-Black 4 1،201 07-22-2016, 01:03 PM


لە کۆبوونەوەی مەکتەبی سیاسی یەکێتی چۆن باسی پۆستی سەرۆککۆمار کراوە ؟ - اخبار العراق\nاخبار العراق » كوردى » لە کۆبوونەوەی مەکتەبی سیاسی یەکێتی چۆن باسی پۆستی سەرۆککۆمار کراوە ؟\nلە کۆبوونەوەی مەکتەبی سیاسی یەکێتی چۆن باسی پۆستی سەرۆککۆمار کراوە ؟\nیەکێتیی نیشتمانیی کوردستان چاوەڕێی وەڵامی بەرهەم ساڵح دەکات، بۆ ئەوەی بگەڕێتەوە ناو حیزب و هاوپەیمانی هەڵوەشێنێتەوە. لە کۆبوونەوەی مەکتەبی سیاسیی بڕیاری زۆرینە ئەوە بووە، مەلا بەختیار و لەتیف رەشید کاندیدی حیزب بن بۆ سەرۆککۆماری عێراق، دوای ئەوەی دڵنیابوون بەرهەم ساڵح ناگەڕێتەوە.\nدوای کۆدەنگی مەکتەبی سیاسی ئەو حیزبە بە بەربژێرکردنی بەرھەم ساڵح بۆ پۆستی سەرۆککۆماری عێراق، بەو مەرجەی کە بگەڕێتەوە بۆ پۆست و پایەکەی پێشوو، وەک رووداو زانیاری دەستکەوتووە، بەرھەم ساڵح بە داواکارییەکەی رازیبووە، بەڵام تەنیا شێوازی جێبەجێکردنی بەربژێرکردن و گەڕانەوەکە ماوە کە واژووی رێککەوتنی لەسەر بکرێت.\nسامان گەرمیانی، ئەندامی سەرکردایەتیی یەکێتی بە تۆڕی میدیایی رووداوی راگەیاند: “رێککەوتنەکە قۆناخی باشی بڕیوە، ھەردوولا دەبێت بەرنامەی کاری کۆبوونەوەکان دابنێن و لە کۆنگرەی داھاتوو یەکلایی بکرێتەوە، بۆیە بۆ بابەتی گەڕانەوە جارێ ماوییەتی”.\nرووداو زانیوێتی، داواکاری بەرھەم ساڵح ئەوەیە کە لە کاتی کۆنگرەی چوارەمدا بگەڕێتەوە، بەڵام یەکێتی گوتوویەتی نەخێر دەبێت لەکاتی بانگەشە و پێش ھەڵبژاردنی پەرلەمانی کوردستان بێت.\nنەرمین عوسمان، ئەندامی سەرکردایەتیی یەکێتی بە رووداوی راگەیاند: “ئەگەر یەکێتی کاندیدیش یەکلایی بکاتەوە، دەبێت لە بەغدا کۆدەنگی بۆ بکرێت، چونکە پەرلەمان کاندیدی سەرۆکوەزیران و حکومەتی نوێ رادەسپێرێت”.\nھەر چوار بەربژێرەکەی نێو یەکێتی، تاوەکو ئێستا بە فەرمی نەکشاونەتەوە و چاوەڕوانی کۆبوونەوەی سەرکردایەتیی حیزبەکەیانن کە ئەو پرسە یەکلایی بکاتەوە، لە روونکردنەوەی بۆ رووداو، بەربژێری ئەنجوومەنی ناوەندی یەکێتی دەڵێت، ناکشێمەوە و بۆ سەرۆککۆماریش لەخۆم رادەبیننم.\nمحەممەد سابیر، بەربژێری ئەنجوومەنی ناوەندی بۆ پۆستی سەرۆککۆمار دەڵێت: “رەنگە کاندیدی دیکەش ھەبن بۆ ئەو پۆستە، بەڵام بەپێی راگەیێنراوەکەی ھێرۆخان دەبێت دانەبڕوا بێت لە یەکێتی و رێبازی مام جەلال، بۆیە من تا ئێستا کاندیدم”.\nلەنێوخۆی یەکێتیدا، پرسی کاندیدی یەکێتی بۆ سەرۆککۆمار، بەسەر چەند راو بۆچوونێکدا دابەشبووە، بەڵام بافڵ تاڵەبانی رابەرایەتی رای زۆرینە و ماڵی تاڵەبانی دەکات بۆ بەربژێرکردنی بەرھەم ساڵح لە پۆستی سەرۆککۆماری عێراقدا.


دادگای کاس ناکۆکیەکانی یەکێتیی تۆپی پێی عێراق یەکلادەکاتەوە - کوردسات نیوز\nدادگای کاس ناکۆکیەکانی یەکێتیی تۆپی پێی عێراق یەکلادەکاتەوە\nMay 29, 2019 1647\nعەدنان دەرجال کە نوێنەرایەتیی ناڕەزایەتیی بەرامبەر یەکێتیی تۆپی پێی عێراق دەکات، بۆ یەکلاکردنەوەی کێشەکان لەگەڵ وەفدێکی یاوەری گەیشتنە سویسرا.\nدوای بەڕێوەچوونی ھەڵبژاردنی یەکێتیی تۆپی پێی عێراق و دیاریکردنی عەبدولخالق مەسعود وەک سەرۆکی یەکێتیی تۆپی پێی عێراق، عەدنان دەرجال یەکێک بوو لەوانەی ناوی خۆی تۆمارکردبوو بۆ سەرۆکایەتیی یەکێتییەکە، بەڵام دواتر بەھۆی چەند پاساوێک رێگەی نەدرا بەشداریی ھەڵبژاردنەکە بکات.\nدوابەدوای ئەمەش، چەندین ئەستێرە و کەسایەتیی وەرزشی ساڵانی رابردووی عێراق دەنگی خۆیان خستە پاڵ دەنگی عەدنان دەرجال و تانەیان لە ھەڵبژاردنەکان گرت و بە ساختەکاریی لەقەڵمیان دا بە سوودی چەند لایەنێکی دیاریکراو.\nلەبەرامبەریشدا یەکێتیی تۆپی پێی عێراق ئەو تۆمەتانەی رەتکردووەتەوە کە ئاڕاستەی ھەڵبژاردنەکانی یەکێتییەکە کراون.\nلە ئێستاشدا، دادگای وەرزشیی جیھانی کە بارەگاکەی لە سویسرایە دەبێتە سەنگی مەحەک بۆ یەکلاکردنەوەی ئەو کێشەیە و عەدنان دەرجالیش سەرجەم ئەو بەڵگە و دۆکیۆمینتانەی کۆکردوونەتەوە و لەگەڵ خۆیدا بردوونی بۆ سویسرا، چاوەڕوانیش دەکرێت، دادگاکە لەوبارەوە بڕیاری خۆی بدات.\nکێشەکانی یەکێتیی تۆپی پێی عێراق\nپڕۆژەی نۆژەنکردنەوەی شەقامەکان لە خۆرئاوای کوردستان دەستیپێکرد\nکیکی بێرتنس گەیشتە پێش کۆتایی پاڵەوانێتی سیدنی\nJan 10, 2019 2376\nبارسێلۆنا مامەڵەیەکی تایبەت لەگەڵ عوسمان دیمبلی دەکات


کاربه‌ده‌سـتێـکی تورکیا: حکومه‌تی عێراق کۆسپ له به‌رده‌م کۆمپانیا تورکیـیه‌کان داده‌نێت\nی مانگی هه‌شـت ٣١, ٢٠١٢\nمسته‌فا تورک ڕواێژکاری وه‌زیری پـێشه‌سـازی تورکیا، حکومه‌تی عێراق تاوانبارده‌کات به‌وه‌ی گوشـار ده‌خاته سه‌ر ئه‌و کۆمپانیا تورکیـیانه‌ی له عێراقدا کارده‌که‌ن، ئه‌مه‌ش پاش ئه‌وه‌ی له‌م دوایـیانه‌دا گرژی که‌وتووه‌ته نێو هه‌ردوو وڵات.\nتورک له لێـدوانێـکیدا بۆ ڕادیۆ سه‌وا گوتی " ئه‌و مامڵه خراپه‌ی له‌گه‌ڵ کارمه‌ندانی کۆمپانیا تورکیـیه‌کان له عێراقدا ده‌کرێت و هه‌روه‌ها سه‌یرکردنیان به چاوی دوژمن، ئه‌وا ناچاریان ده‌کات عێراق جێبهێڵن و له وڵاتانی دیکه کاربکه‌ن."\nهه‌روه‌ها سه‌رسوڕمانی خۆی ده‌ربڕیوه له‌وه‌ی به گوته‌ی خۆی هه‌ندێـک ئوتێل له عێراق ڕێـگه ناده‌ن هاوڵاتیانی تورک لێی‌دابه‌زن.\nئاگاهیشی دا له مه‌ترسی به‌رده‌وامبوونی حکومه‌تی عێراق به گوته‌ی خۆی له وێناکردنی کێشه‌کانی نێوان به‌غدا و ئانکه‌ره به ناکۆکی تایفی، وه داوای له سه‌رکردایه‌تی هه‌ردوو وڵات کرد په‌له بکه‌ن له چاره‌سه‌رکردنی بابه‌ته هه‌ڵپه‌سێراوه‌کانی نێوانیان.\nله به‌رامبه‌ردا سه‌رۆکی ده‌سته‌ی نیشـتیمانی عێراق بۆ وه‌به‌رهه‌مهێنان سـامی ئه‌لئه‌عره‌جی گوتی ناکۆکیـیه سیاسیـیه‌کانی ئه‌م دوایـیه‌ی له‌گه‌ڵ تورکیا کاریگه‌ری نه‌بووه به‌سه‌ر په‌یوه‌ندی ده‌زگاکه‌ی به کۆمپانیا تورکیـیه‌کانه‌وه، به‌ڵام گوتی چاوه‌ڕێی بڕیاری ئه‌نجومه‌نی وه‌زیران ده‌کات له‌مه‌ڕ په‌یوه‌ندیـیه‌کان له‌گه‌ڵ ئانکه‌ره‌دا له پاش سه‌ردانه‌که‌ی وه‌زیری ده‌ره‌وه‌ی تورکیا بۆ شـاری که‌رکوک.\nله لایه‌کی دیکه‌وه په‌رله‌مانتار مه‌حما خه‌لیل ئه‌ندامی کۆمیته‌ی ئابوری و وه‌به‌رهه‌مهێنان له په‌رله‌مانی عێراق گوتوویه‌تی لایه‌ن هه‌ن له حکومه‌تی عێراقدا هه‌وڵ ده‌ده‌ن ئاسـتی ئاڵوگۆڕی بازرگانی له‌گه‌ڵ تورکیادا که‌م بکه‌نه‌وه.\nجێی ئاماژه‌یه په‌یوه‌ندیـیه‌کانی نێوان به‌غدا و ئانکه‌ره هه‌ر له سه‌ره‌تای ئه‌مسـاڵه‌وه دووچاری گرژی بووه، ئه‌وه‌ش به‌هۆی چه‌ند ناکۆکیـیه‌که‌وه، له‌وانه ڕاده‌ست نه‌کردنی تاریق هاشمی جێـگری سه‌رۆکی عێراق له لایه‌ن تورکیاوه که به‌غدا به تێرۆر تاوانباری ده‌کات، جیاوازی هه‌ڵوێستی هه‌ردوو وڵات له به‌رامبه‌ر قه‌یرانی سوریا، سه‌ردانی ئه‌م دوایـیه‌ی ئه‌حمه‌د داوود ئۆغڵو وه‌زیری ده‌ره‌وه‌ی تورکیا بۆ شـاری که‌رکوک.


دابەشکردنی موچە دۆلار دادەبەزێنێت\nلەگەڵ دەستکردن بە دابەشکردنی موچەی فەرمانبەرانی عێراق، نرخی دۆلار بەرامبەر دینار بەرەو دابەزین چوو، مامەڵەکەرێکی دراویش هۆکارەکەی ئاشکرادەکات و دەڵێت، لەکاتی دابەشکردنی موچەدا، بەغدا بەڕێگەی مزایەدە دۆلارێکی زۆر دەگۆڕێتەوە بە دینار و بەوەش نرخی دۆلار دادەبەزێت.\nئەمڕۆ دووشەممە 16ی تشرینی دوومی 2020، نرخی دۆلار بەرامبەر دیناری عێراق بەرەو دابەزین چوو و 100 دۆلار بەرامبەر 124.700 دیناری عێراقی مامەڵەی پێوەکرا.\nجەمال عەبدولقادر، مامەڵەکەری دراو لە بازاڕی دۆلارەکەی شاری سلێمانی بە ناس کوردی ڕاگەیاند: "دابەزینی نرخی دۆلار هاوکاتە لەگەڵ دەستکردن بە دابەشکردنی موچەی فەرمانبەرانی عێراق و زۆرینەی کات لەوکاتەدا نرخی دۆلار بەراورد بە پێشتر دادەبەزێت."\nڕوونیشیکردەوە: "عێراق نەوت بە دۆلار دەفرۆشێت و لەکاتی دابەشکردنی موچەدا، بڕێکی زۆر دۆلار لە بازاڕی ئازاد دا و بە موزایەدە دەفرۆشێت و دەیگۆڕێتەوە بە دینار، بەوەش نرخی دۆلار بەراورد بە ڕۆژانی پێشتر دادەبەزێت، ئەو دابەزینەی ئێستای دۆلاریش بەرامبەر دینار پەیوەندی بەوەوە هەیە."\nهاوکات سەبارەت بە بەرزبوونەوەیەکی کەمی نرخی تمەن، جەمال عەبدولقادر ئاماژەی بەوەکرد، بەرزبوونەوەی نرخی تمەن پەیوەندی بە بێدەنگی ئەمریکا و ئێرانەوە هەیە بەرامبەر یەکتر، بەتایبەت ئەمریکا لەم ماوەیەدا هیچ قسەیەکی لە دژی ئێران نەکردووە و جۆ بایدنیش کە بڕیارە سەرۆکی داهاتووی ئەمریکا بێت بێدەنگە.\nباسی لەوەشکرد، کاریگەرترین کارتێکەری نرخی تمەن ئەمریکایە و نرخی تمەن چاوەڕوانی پەیوەندییەکانی ئەو دوو وڵاتەیە کە لە مانگەکانی داهاتوودا بەکوێ دەگات.


ڕاگەیاندراوەکانی کۆمپانیای سۆنی لە پێشانگای CES ۲۰۱۷ – کەی ئای تی ئێن\nبابەتی گرینگ 5, كانونی دووه‌م 2017\nدوێنێ کاتژمێر ٤ی سەر لە بەیانی ئەمڕۆ لە ڕووداوێکی تری گرنگ لە پێشانگای CES دا، کۆنگرەی کۆمپانیای سۆنی یابانی بەسترا کە بە بڵاوکردنەوەی چەند بەرهەمێکی تایبەت کازوو هیرای سەکۆی جێهێشت و زانیاری و بابەتی بەرهەمەکانی بۆ نووسەران و ڕۆژنامەنوسان بەجهێشت. پێشبینی ڕاگەیاندنی تێلەفزیۆنێکی کرابوو بە پشتبەستن بە ڕووداوەکانی ساڵی پێشتر، هەروەکو ئەوەی لە بابەتەکان و زانیاریەکانمان بڵاوکردبووەوە، کە سۆنی له پێشانگاکە تێلەفزیۆنێکی ئاست بەرز ڕادەگەیەنێت. سۆنی لە کۆنگرەکەیدا چەند بەرهەمێکی ئاستبەرزی پێشاندا، بەرهەمەکان بریتیبوون لە: بیستۆک، تێلەفزیۆن، Projector، لێدەرێکی Blue Ray و ئامێرێکی تیشکی ڕوونکردنەوەیی بۆ ماڵەکان.\nسۆنی چەند ئامێرێکی بیستۆک و هێدسێتی نوێی ڕاگەیاند\nسۆنی وەکو پیشەی چەندین جاری لە زۆرترین پێشانگا و ڕووداوەکانیدا هەمیشە بەرهەمێکی دەنگی هەبووە، بەمانای وشە سۆنی لە بواری دەنگ و تەکنەلۆژیای دەنگدا خاوەن ئەزموونێکی گەورەیە. سۆنی لە پێشانگاکەدا چەند ئامێرێکی بیستۆک و و هێدسێتی نوێی ڕاگەیاند، کە لە خێزانی Extra Bassی سۆنین، هێدسێتی MDR-XB950N1 و MDR-XB950B1 خاوەن گەیەنەرن بە شەپۆلی وایفای و کپکردنی دەنگی دەوروبەر بە تەکنەلۆژیای Noice Cancelling.. دەربارەی بیستۆکەکەش، بیستۆکەکە نەخشێنراوە بۆ کاتی وەرزشکردن. تایبەتمەندی دژە ئاوی هەیە و خاوەن گەیەنەر و دیزاینێکی ناوازەیە، بەهاری ئەمساڵ بەردەستدەبن. هەر لە بواری دەنگدا، سۆنی چەند بڵندگۆیەکی ڕاگەیاند..\nبڵندگۆکانی زنجیرەی SRS-XB40, SRS-XB30, SRS-XB20 کە لە پێشانگاکە پێشاندران بڵندگۆیەکی تەواو گونجاون بۆ بۆنە و ئاهەنگەکان، قەبارەیەکی گونجاو و ڕێک بۆ هەڵگرتن و دانانی لەو شوێنەی کە دەتەوێت. ئەمەش بەهەمانشێوە بە تایبەتمەندی Extra Bassـە. خاوەن شەپۆلەکانی NFC و Bluetooth و WIFIـه کە تەنها بە کرتەیەک پەیوەستدەبێت بە ئامێری دیاریکراو و هەروەها لەگەڵبوونی ژیانێکی درێژی پاتری:\nبڵندگۆیەکی زیرەک و قەبارە بچووک بەهەمان توانا و تایبەتمەندی بڵندگۆکانی ناوبراوی سەرەوە، خاوەن ژیانێکی درێژی پاتریە بە توانستی ۱٦ کاتژمێر لە کارکردن.\nسۆنی ئامێرێکی لێدەری Blue Ray ڕاگەیاند\nڕوونکردنەوەیەکی کورت بۆ ئەم ئامێرە ئەوەیە کە یەکەمین ئامێری سۆنیە بە ڕوونی 4K Ultra HD بۆ هەموو ئەو جۆرە فۆڕماتانەی کە پەیوەستکراون پێوەی، کە پشتگیری ڕوونی 4k و تایبەتمەندی HDR بۆ پەخشی ڕاستەوخۆ دەکات، بۆ بینینێکی باشتر، ڕووناکیەکی باشتر. پشتگیری هەموو جۆرە فۆڕماتێکی پەپکی پەستێوراو دەکات، لەوانە CD – DVD – Blu-ray 3D و BD-ROM media و چەندانی تر.\nسۆنی ۲ تێلەفزیۆنی ڕاگەیاند\nسۆنی لە پێشانگای سی ئی ئێسدا دوو تێلەفزیۆنی 4k HDRی ئاستبەرزی ڕاگەیاند، کە دوو تێلەفزیۆن بوون لە زنجیرەکانی A و X، کە جۆرێکیان بە تەکنەلۆژیای LED و جۆرەکەی تریش بە تەکنەلۆژیای OLED. کە زیرەکیەکی تەواویان هەیە دەربارەی رێکخستن و باشترکردنی ڕووناکی بۆ چاوی بینەر، زیرەک لە هونەری وێنە و پێشاندانی باشترین ڕوونی وێنە، ئەمانە لە تایبەتمەندیەکانی تێلەفزیۆنی براڤیا XBR- A1Eـن..\nوەکو زۆربەی ئامێرە تێلەفزیۆنەکانی تری سۆنی، بە سیستەمی ئەندرۆید کاردەکات، ڕوونماکەی لە تەکنەلۆژیای OLEDـە ڕوونی ڕوونماکەی 4K Ultra HD یە و بە پڕۆسێسەری تایبەتی سۆنی 4K HDR Processor X1 Extreme کاردەکات. و سۆنی له کۆنگرەکە دەربارەی تەکنەلۆژیاکە (OLED) ئەوەی باسکردووه، کە هەنگاونانی دووباره بەرەو تەکنەلۆژیای OLED وا له ئامێرەکە دەکات ئاستی وێنە و ڕەنگەکان و ڕووناکی بە بێوێنەیی ڕێکبخات. سۆنی ئەمساڵ بۆ یەکەمجارە کە تەکنەلۆژیای OLED بەکارببات لە دوای ساڵی ۲۰۰٨ـەوه کە لەو ۹ ساڵەدا تەکنەلۆژیای OlEDی بەکارنەبردووە. پشتگیری تایبەتمەندی Google Home دەکات، ئەمەش مانای ئەوەیە دەتوانیت فەرمانبەرداری چالاکیەکانی ئامێرەکەت بکەیت. دەربارەی دیزاینی ئامێرەکە، خاوەن دیزاینێکی سەرنجڕاکێش و تەنکە، بە قەبارەکانی ٥٥ ئینج و ٦٥ ئینج، خاوەن ڕوونمایەکە بەهەموو قەبارەی ئامێرەکە. نرخی ئامێرەکە تا ئێستا ئاشکرا نەکراوە، بەڵام پێدەچێت نرخی لە سەرووی ٥.۰۰۰ دۆلارەوە بێت. چەند وێنەیەکی نموونە لە دیزاینی ئامێرەکە:\nتاگەکان CES2017 سۆنی کۆنگرە


ساڵیادی تیرۆرکردنی کەمالە خڕەیە و پێنجوێن بووە بەکابووسی نەیارانی ئێران – کوردی – RojNews.News\n17/04/2020 - 11:27:28 pm\nدووشەممە, 13 أبر 2020 – 08:35 ڕۆژنیوز – ناوەندی هەواڵەکان\nڕۆژی ١٣-٤-٢٠١٦، کەمال شێخ سادە، ناسراو بە (کەمالە خڕەی پێنجوێن یان کەمال پێنجوێنی) لە شارۆچکەی پێنجوێنی سەر بە پارێزگای سلێمانی ڕفێنرا، دوای گەڕانێکی سنوورەکە و لە ڕۆژی دواتردا تەرمەکەی لەنزیک پردی (گۆخڵان)ی سەر بە شارەدێی گەرمکی پێنجوێن دۆزرایەوە.\nئێوارەی هەمان ڕۆژ ئاسایشی پێنجوێن دوو کەسی بە تۆمەتی تیرۆرکردنەکە دەستگیرکرد، کە خەڵکی ڕۆژهەڵاتی کوردستان بوون و ئەوانیش دانیان بە تاوانەکەیاندا نا، دواتر و دوای شەش دانیشتنی دادگا لەسەر کەیسەکە، دادگا بڕیاری لەسێدارەدانی بۆ تاوانبارانی کەیسەکە دەرکرد، بەڵام ئەمڕۆ چوار ساڵ بەسەر تیرۆرەکەدا تێدەپەڕێت و بەهۆی ئەوەی سزای سێدارە لە هەرێمی کوردستان جێبەجێ ناکرێت، سزاکە جێبەجێ نەبووە و هەردوو تاوانبار لە زینداندان.\nئەو دووکەسەی لەسەر تیرۆرکردنی شەهید کەمال دادگایی کران و تاوانبار دەرچوون، ناویان ‘سینا ڕەشیدی و مەسعود مەجیدی’ـیە، لە ئێستادا لە زینداندان، هەرچەندە ڕاستەوخۆ ئێران بە پشتیوانی ئەو دووکەسە تۆمەتبارکرا، بەڵام لایەنە فەرمییەکانی دادگا و هێزە ئەمنییەکان هیچ سەرنجێکیان نەخستە پاڵ پاڵنەرانی تاوانکاران، ئێستاش هەردووکەسەکە لە زینداندان لە سلێمانیی و سزاکەیان بەپێی یاسای بەرکار دەبێتە زیندانیی هەتاهەتایی، چونکە سزای سێدارە جێبەجێ ناکرێت.\nدوای تیرۆرکردنەکە، پارتی ژیانی ئازادی کوردستان- پژاک، لە ڕاگەیەندراوێکدا ڕایگەیاند:”ڕژێمی داگیرکەری کۆماری ئیسلامی ئێران بە هاوکاری هەندێک کەس و لایەن، بەداڕشتنی پیلانێکی تیرۆریستانە هەڤاڵی تێکۆشەر و کۆڵنەدەری تەڤگەری ئاپۆیی هەڤاڵ کەمال’یان تیرۆرکرد”.\nپژاک وەها باسی لە کەسایەتیی شەهید کەمال کرد “شەهید کەمال بە خاوەندارێتی لەدۆزی ڕەوای گەلەکەمان لەهەر چواربەشی کوردستان وەفاداری و دڵسۆزی خۆی بۆ چارەسەری دۆزی رەوای کورد نیشاندا، لەبەر ئەوەی بە بێوچان کارو خەباتی ئازادیخوازی دەکرد، بۆ ئازادی ڕێبەر ئاپۆ و بڵاوکردنەوەی فەلسەفە و ڕامانی بە بێوچان تێدەکۆشا، لەهزر و رامان و فەلسەفەی ژیانی ئاپۆیی دا خۆی قووڵ کردبوویەوە و هەموو جۆرە هەوڵێکی دەدا کە هەرکەس بەو فکر و فەلسەفەیە ئاشنا بکات، بە پەروەردەکردنی خۆی و خانەوادەی لە ئازادی نزیک دەبوویەوە، لەکەسایەتی خۆی و خانەوادەکەیەوە شۆڕشی ئازادی دەستپێکرد و ڕێچکەی تێکۆشانی ئەوەندە سەرکەوتوو و بەهێزبوو کە داگیرکەرانی خستبووە ناو ترس و دڵەڕاوکێوە”.\nتیرۆر لەلایەن نەیاران و وڵاتانی داگیرکەرەوە دژی چالاکوانان و نەیارانی کورد ساڵانێکە بەردەوامە، دوای کەمال پێنجوێنی بە دووساڵ، ئیقبال موردای چالاکوانیی مافەکانی مرۆڤ کە خەڵکی مەریوانی ڕۆژهەڵات کوردستان بوو لە پێنجوێن دەژیا، تیرۆرکرا و تا ئێستاش دۆسییەکەی بەکراوەیەیی ماوەتەوە.\nدوای دیار نەمانی بۆ چەند کاتژمێرێک، نیوەڕۆی ١٨ی مانگی ٧ی ساڵی ٢٠١٨ تەرمی ئیقبال مورادیی لە سنووری پێنجوێن دۆزرایەوە و دواتر بە مەراسیمێکی بە شکۆ و بە ئامادەبوونی نوێنەرانی پژاک و کۆدار بەخاکسپێردرا، تا ئێستاش بکەرانی ئەو تیرۆرە ئاشکرا نەکراون.\nلەلایەن پژاک و کۆدارەوە، تیرۆرکردنی مورادیی ڕاستەخۆ خرایە ئەستۆی هێزە هێزە ئەمنیی و سیخوڕییەکانی ئێران.\nئەوەش لە کاتێکدابوو، تیرۆرکردنی موردایی دووای چەندین هەڕەشەی جۆراوجۆربوو لە شەهید.\nتا ئێستاش هەڕەشە و تۆقاندنی نەیارانی ئێران لە باشوری کوردستان درێژەیان هەیە، ١١ی مانگی ڕابردوو هەر لە شارۆچکەی پێنجوێن، چەند چەکدارێکی نەناسراو هێرشیان کردە سەر ڕۆژنامەنووس و چالاکوانی مەدەنیی عەدنان ڕەشیدی، کە ئەویش بەهۆی هەڵهاتنی لە ڕژێمی ئێران لە پێنجوێن نیشتەجێیە.\nعەدنان چەند ساڵێک لە ئێران زیندانیی بووە، لەوەتەی هاتووەتە باشوری کوردستانیش چەند جارێک هەوڵی تیرۆرکردنی دراوە و ڕووبەڕووی دەیان هەڕەشە بووەتەوە، لەسەر دوایین هەڕەشە ڕێکخراوی نێودەوڵەتی سی پی جەی، ڕاپۆرتێکی لەبارەی ئازاردان و ڕفاندنی عەدنان ڕەشیدی بڵاوکردەوە، تێیدا داوای لە بەرپرسانی هەرێمی کوردستان کرد لێکۆڵینەوەی بەپەلە بکەن لە تاوانی ئازاردان و ڕفاندنی ئەو ڕۆژنامەنووسە و لێپرسینەوە لە ئەنجامدەرانی بکەن.\nڕێکخراوە ڕایگەیاندبوو، ئەنجامدەرانی ئەو کارە وتوویانە ئاسایشن و بە دار لە دەست و قاچیان داوەو دەستیان شکاندووە و داوایان لێکردووە کۆمپیتەر و مۆبایلەکەی بەوان بدات، هەروەها چەکدارەکان ژن و منداڵەکەیان بە بارمتە گرتووە و ژنەکەیان ناچار کردووە جلەکانی بەری داکەنێت و بە ڕووتی وێنەیان گرتووە، پاش بردنی کۆمپیتەر و ئامێرە ئەلیکترۆنییەکانیش، دەستبەجێ هەڵاتوون.\nهەرچەندە پۆلیسی پارێزگای سلێمانی ڕایگەیاند چەند تۆمەتبارێکیان دەستگیرکردووە، بەڵام هێشتا هۆکاریی هێرشەکە ڕوون نەکراوەتەوە، لەو ڕاپۆرتەی سی پی جەی دا، ئیگناسیو میگێل دیلجادۆ، نوێنەری لیژنەی پاراستنی ڕۆژنامەنوسان لە ڕۆژهەڵاتی ناوەڕاست و باکوری ئەفریقا لە ڕێکخراوە، ئەو کارەی بە دڕندانە وەسف کردووە و ڕایگەیاندووە: پێویستە دەسەڵاتدارانی کوردی هەوڵەکانیان چڕ بکەنەوە بۆ شوێن پێ هەڵگرتنی هێرشبەران، ئەوەش دڵنیایی ئەوە دەدات کە جارێکی دیکە تاوانی لەو چەشنە دووبارە نەبێتەوە.\nدواین کرداریی دەسەڵاتدارانی ئێران کە سوودیان لە باشوری کوردستان وەرگرتبێت، “ڕادەستکردنەوەی زیندانیی مستەفا سەلیمییە لە پێنجوێنەوە بۆ ئێران”، کە ئەمەیان پشتڕاستنەکراوەتەوە و هێزە ئەمنییەکانی سنووری پارێزگای سلێمانیی بە توندی ڕەتیدەکەنەوە کە سەلیمییان ڕادەستی ئێران کردبێت.\nمستەفا سەلیمی، زیندانییەکی گرتووخانەی سەقز بوو کە ٢٧ی مانگی ڕابردوو لەو زیندانە هەڵهاتبوو، بنەماڵەکەی لە ڕێگەی پەیامی دەنگییەوە دەڵێن سەلیمی خۆی گەیاندووەتە پێنجوێن و لەوێ دەستگیرکراوە و ڕادەستی ئێران کراوەتەوە و ١١ی ئەم مانگە لە سەقز لە سێدارە دراوە.\nسەلیمیی لە ساڵی ٢٠٠٣ـەوە بەهۆی کێشەیەکی کۆمەڵایەتییەوە سزای لەسێدارەدانی بۆ دەرکراوە، لەگەڵ ئەوەی دەوترا ئەندامی حزبێکی کوردی بووە، بەڵام هەریەک لە حزبی دیموکراتی کوردستان و حزبی دیموکراتی کوردستانی ئێران و ڕێکخراوی کوردستانی حزبی کۆمۆنیستی ئێران- ‘کۆمەڵە’ـەش ڕەتیدەکەنەوە ئەندامی ئەوان بووبێت.\nلە سێدارەدانی سەلیمیی لە باشور و ڕۆژهەڵاتی کوردستان کاردانەوەی زۆری لێکەوتەوە و هێزە ئەمنییەکانی سنووری پێنجوێن تۆمەتبارکران بە ڕادەستکردنەوەی سەلیمی، بەڵام ئەوان بە توندی ڕەتیان کردەوە و ڕایانگەیاند، ئەوەشی ئەم دەنگۆیەی بڵاوکردووەتەوە سکاڵای یاسایی لە دژ تۆمار دەکەن.\nحکومەتی هەرێم لیژنەیەکی پێکهێناوە بۆ ئەم دۆسییەیە، هەروەها بەڕێوەبەرایەتی ئاسایشی گشتی سلێمانی لە ڕاگەیەندراوێکی ڕەتیکردەوە کە کەسێک بەناوی مستەفا سەلیمی لەهیچ سنوورێکەوە گەیشتبێتە باشوری کوردستان، ئاسایش ڕاشیگەیاند: هیچ داتایەک بە ناوی مستەفا سەلیمی لەناو تۆماری بەردەست ئاسایشی سلێمانی، نشینگە و دەروازە سنوورییەکاندا نییە و ئێمە هیچ کەسێک بەو ناوە ناناسین.\nئەمە لە کاتێکدایە، لە سنوورەکانی باکوری کوردستانیشەوە، دەیان حاڵەتی ڕادەستکردن و تیرۆرکردنی نەیارانی دەوڵەتی تورک لە باشوری کوردستاندا تۆمار کراوە.\nپژاک: لە سێدارەدانی سەلیمی بە توندی شەرمەزار دەکەین


به‌ڵام ئه‌مه به‌و مانایه نییه که نه‌ته‌وه دابڕاو بێت له خاوه‌ندارێتی موزیکی خۆی.\nژماره‌یه‌کی به‌رچاو له شاره‌زایانی موزیک له‌وبڕوایه‌دان له نێو نه‌ته‌وه‌ی کورددا گۆرانی باڵی به‌سه‌ر جیهانی موزیکدا کێشاوه و پراکتیزه‌کان زیاتر له‌م بواره‌دان به به‌راورد له‌گه‌ڵ کارکردن له خودی موزیک خۆیدا.\nتارا جاف هێنده‌ی ئه‌وه‌ی پێیخۆشه وه‌ک موزیک ژه‌نێک ناودێر بکرێت ناخوازێت وه‌ک گۆرانیبێژێک ده‌ربکه‌وێت.\nتارا ئامێری هارپ ده‌ژه‌نێت و له زۆرێک له گۆرانیه‌کانی خۆشیدا به‌کاری هێناوه و به هه‌مان شێوه‌ش له پارچه موزیکه تایبه‌تیه‌کانیشیدا وه‌ک خۆی ده‌ڵێت سه‌رسامی هه‌یه به ده‌نگه‌کانی ئه‌و ئامێره و ئاشنا بوونیشی به هارپ ده‌گه‌ڕێته‌وه بۆ گوێگرتنه‌کانی له پارچه موزیکیه کلاسیکیه‌کان.\nزۆرێک له موزیک ژه‌نه‌کان له‌وبڕوایه‌دا بوون به‌کارهێنانی ئامێری هارپ له‌گه‌ڵ موزیکی کوردیدا ئه‌گه‌ر ئه‌سته‌م نه‌بێت ئه‌وا زۆر سه‌خته. به‌ڵام تارا جاف کاری له‌سه‌ر ده‌کات و تێکه‌ڵ به موزیکی کوردی ده‌کات.\nتارا جاف هه‌ر له منداڵیه‌وه خولیای موزیکی ده‌بێت وه‌ک له‌سه‌ری نوسراوه به‌رده‌وام له گه‌شتێکدا بووه به دوای داهێناندا و هه‌رگیز گوێی به باره باوه‌کان نه‌داوه و هێڵه سوره‌کانیشی به‌زاندووه تا هونه‌ره‌که‌ی خۆی نومایشت بکات و بیگه‌یه‌نێته هه‌مووان.\nئه‌و ئامێری هارپه‌ی تارا کاری له‌سه‌ر ده‌کات مێژوویه‌کی زۆر دێرینی هه‌یه، ئه‌مڕۆ گه‌ڕاندویه‌تیه‌وه بۆ ناومان و له‌وێوه به به‌ها به‌رز و پیرۆزه‌کانی مێژووی مرۆڤایه‌تی ئاشنامان ده‌کات.


ژووری ئۆپراسێۆنەكانی پارێزگای هەڵەبجە ڕاگەیاندراوێك بڵاوده‌كاته‌وه\nهاورێ عومەر 31/03/2021 - 17:34 هەواڵ/كوردستانی\nژوری ئۆپراسێۆنەكانی پارێزگای هەڵەبجە ڕایدەگەیەنێت،هەر فەرمانبەرێك ماسك نەبەستێت ڕوبەڕوی ڕێكاری یاسای دەكرێتەوە، داواش لەهاوڵاتیان دەكات سەردانی نەخۆشخانەكان بكەن بۆ پشكنین.\nژووری ئۆپەراسیۆنەکانی پارێزگای هەڵەبجە له ڕاگەیەندراوێكدا كەوێنەیەكی ده‌ست كوردیو كه‌وتوه رایگه‌یاندووه، پاپەندبونی سەرجەم لایەنەكان بەبەیانی ژمارە 12ی لیژنەی باڵای ڕوبەڕوبونەوەی كۆرۆنا لەسنوری پارێزگای هەڵەبجە،سەرجەم لیژنەكانی قائیمقامێت و یەكەئیدارییەكانی سنورەكە پاپەند دەكرێن بەو ئەركانەی پێیان دەسپیرێت.\nله راگه‌یه‌ندراوه‌كه‌دا ئاماژە بەوەش کراوە، هەر فەرمانبەرێكی فەرمانگەكانیش ماسك نەبەستێت ڕێكاری ئیداری بەرامبەر دەگیرێتەبەر و ڕێگەش نادرێت هیچ هاوڵاتیەك بێ بەستنی ماسك سەردانی فەرمانگەكە بكات.\nژوری ئۆپراسیۆنەكانی هەڵەبجە ئه‌وه‌شی خستۆته‌روو، سەرجەم لایەنەكان بەهەماهەنگی هەڵمەتی هۆشیاری بڵاودەكەنەوە، داوا لەحكومەتی هەرێم دەكەین ئەو ڤاكسینەی بۆ ڤایرۆسەكە دێت بڕێكی گونجاوی بۆ هەڵەبجە لێدابین بكات،بەڕێوەبەرایەتی گشتی تەندروستی شارەكەش پشكنین بۆ هاوڵاتیان دەكات،داواشیان لێدەكات هەرنیشانەیەكی ڤایرۆسەكەیان هەبوو سەردانی نەخۆشخانە بكەن بۆپشكین و چارەسەركردن.


هه‌واڵ - وێنه : جێگری سه‌رۆكی یانه بۆ كیژه تێنس زانه‌كان - ئێوه هه‌میشه پاڵه‌وانن\nتیپی تۆپی سه‌رمێزی كچانی یانه‌ی وه‌رزشی پێشمه‌رگه وه‌ك پاڵه‌وان پێشوازی كران و جێگری سه‌رۆكی یانه بۆ كیژه یاریزانان ئێوه هه‌میشه لای ئێمه خاوه‌ن ده‌ست كه‌وت و به پاڵه‌وان ده‌تانبینین .\nئێواره‌ی ڕۆژی یه‌ك شه‌ممه 20 حوزه‌یرانی 2021 و له نێو باره‌گه‌ی یانه‌ی وه‌رزشی پێشمه‌رگه به‌ڕێز مه‌حمود ئه‌حمه‌د موراد جێگری سه‌رۆكی یانه به ئاماده‌بوونی هه‌ریه‌ك له سكرتێری یانه و ئه‌ندامانی ده‌سته‌ی كارگێڕی و ئه‌دیب شكور لێپرسراوی به‌شی وه‌رزش له مه‌ڵبه‌ندی یه‌كی یه‌كێتی نیشتیمانی كوردستان پێشوازی كرا له ڕاهێنه‌ر و كیژه یاریزانانی تیپی تۆپی سه‌رمێزی یانه .\nله‌و دیداره وه‌رزشییه‌دا ، به‌ڕێز جێگری سه‌رۆكی یانه ستایشی سه‌رپه‌رشتیاری تیپه‌كه و ڕاهێنه‌ر و كیژه یاریزانانی كرد كه توانیان له خولی نایابی یانه‌كانی عێراق به ئاستێكی به‌رز ببینرێن و پله‌ی دووه‌میان به‌ده‌ست هێنا .\nموراد ئاماژه‌ی به‌وه‌شدا كه یاری بردنه‌وه و دۆڕانه و هه‌موو دۆڕانێك ده‌بێته وانه‌یه‌ك و هه‌ڵه‌كانی له‌سه‌ر دیاری ده‌كه‌ین و بۆ داهاتوو كار له‌سه‌ر چاكردنی ده‌كه‌ین ئه‌وه‌ش به هه‌وڵی ڕاهێنه‌ر و به‌رده‌وامی ئێوه له مه‌شقه‌كان .\nدواتر لێپرسراوی به‌شی وه‌رزشی مه‌ڵبه‌ندی یه‌كی یه‌كێتی نیشتیمانی كوردستان و سكرتێر و ئه‌ندامانی ده‌سته‌ی كارگێڕی پیرۆزبایی خۆیان ئاراسته‌ی تیپه‌كه كردوو هیوای سه‌ركه‌وتنیان بۆ خواستن .\nله كۆتایش جامی دووه‌می عێراق پێشكه‌ش به جێگری سه‌رۆكی یانه كرا و به وێنه‌ی یادگاری كۆتایی به میوانداریی و دیداره وه‌رزشییه‌كه هات .


شوێنگرەوەی دەمیرتاش مشتومڕی لەنێو هەدەپە دروستکردووە\nلەلایەن کەمال ئاڤجی\t 14/1/2018\nهەدەپە 11-2-2018 سێیەمین کۆنگرەی ئاسایی دەبەستێت\nبڕیارە مانگی داهاتوو (11 ی شوبات) پارتی دیموکراتی گەلان HDP کۆنگرە ببەستێت و هاوسەرۆکێکی نوێ لە جێگای سەلاحەدین دەمیرتاش هەڵبژێردرێت، بەڵام پێش ئەنجامدانی کۆنگرە نیگەرانی لەسەر لێدوانێکی حەسیپ کاپڵان، پەرلەمانتاری پێشووی هەدەپە دروستبووە کە گوتبووی نابێت کەسێکی تورک بکرێتە هاوسەرۆکی پارتەکە.\nبەشێک لە سەرکردەکانی هەدەپە و نوێنەرانی پێکهاتە جیاوازەکان رەخنە لەو لێدوانە دەگرن و دەڵێن هەدەپە هیچ جیاوازییەک لەنێوان کورد و تورکدا ناکات.\nسەلاحەدین دەمیرتاش، هاوسەرۆکی هەدەپە چەند رۆژێک پێش ئێستا لە هەڤپەیڤینێکدا رایگەیاند، پلانی نییە لە هیچ هەڵبژاردنێکی دیکە لە داهاتوودا خۆی کاندید بکات و ئەمەش واتای ئەوەیە، پێدەچێت ئامادەبێت کۆتایی بە کاری سیاسی خۆی بهێنێت.\nدەمیرتاش کە لە کۆتایی ساڵی 2016 ەوە لە زیندانە راشیگەیاند، پیشەی سیاسی زۆر بەلایەوە گرنگ نییە، بەڵکو ئامانجیەتی کار بۆ سەرخستنی دیموکراسی و ئازادی و ئاشتی و مافەکانی مرۆڤ بکات.\nدەمیرتاش ئاشکرای کرد کە لە کۆنگرەی پارتەکەیدا لە رۆژی 11ی شوباتدا وەک هاوسەرۆکی هەدەپە دەست لەکار دەکێشێتەوە، چونکە پێدەچێت بەم زووانە ئازاد نەکرێت. ئاماژەی بەوەش کرد، پلانی ئەوەی نییە ببێتە پەرلەمانتار، یان سەرۆکی پارت یان کاندیدی پۆستی سەرۆکایەتیی کۆمار.\nنیشانەکردن : هەدەپە, دەمیرتاش\n546 ژمارەی بینین


كۆمپانیای بلومینا لە ستراتیژیەتی خۆی بەردەوامە و گەورەترین نووسینگەی دەهێنێتە عێراق\nكۆمپانیای بلومینا بۆ رەگەزنامە ونشینگەی بەردەوام بەردەوامە لەجێبەجێكردنی ستراتیژی فراوانی خۆی بەئامانجی بەهێزكردنی پێگەی خۆی بەشێوەیەكی گەورەتر لەناوچەكەدا بەفراوانكردنی نووسینگەكەی لەهەولێر لەكوردستانی عیراق، كۆمپانیا چەندین نووسینگەی تازەی بۆ خۆی هەڵبژارد وتیمی خۆی زیاتر كرد بەهۆی خواستی بەردەوام بۆ ئەو خزمەتگوزاریانەی پێشكەشیان دەكەین بەتایبەتی لەبازاڕی وەبەرهێنانی عیراقی. كۆمپانیا كاری بۆ زیاتركردنی ژمارەی كارمەندانی تیمی خۆی كرد بەهێنانی ژمارەیەك لەشارەزا ویپشەگەر لەكەرتی ناسنامە ونشینگەی بەردەوام كە ئاسانكاری بۆ رێ وشوێنەكان دەكەن وكاتیش بۆ وەبەرهێنەران كەمتر دەكەن، بلومینا دەیەوێ رووبەری كارەكانی خۆی فراوان بكات ورێگە بۆ ئارەزوومەندان خۆشتر دەكات بۆ فراوانكردنی بازرگانی وبزنس بەوەرگرتنی پاسپۆرتی دووەم وناسنامەی دووەم تاكارەكانی خۆیان بەباشترین شێوە بەڕێوە ببەن بەبێ ئەوەی پێویست بكات دەستبەرداری ناسنامەی خۆیان بن.\nبەم بۆنەیشەوە بەڕێز وەسیم داوود دامەزرێنەر وسەرۆكی جێبەجێكاری كۆمپانیای بلومینا بۆ ناسنامە ونشینگەی بەردەوان ئاماژەی بۆ ئەوە كرد فراوانبوونی ئەم كۆمپانیایە لەعیراق بەهۆی پێویستی بەردەوامی وەبەرهێنەر وبازرگانان وهاوڵاتیانی عیراق بوو لەوانەی ئارەزووی گەشتی بەردەوام وئازادانەیان هەیە هەرەوەها بۆ زامنكردنی ئایندەی خۆیان، ئەوەشی خستەڕوو بەهۆی خواستی بەردەوام لەهەرێمی كوردستانەوە دەستیان بەم فراوانیە كرد وئێستا هەركەسێك بیەوێ پاسپۆرتی دووەمی هەبێت یانیش مانەوەی بەردەوام لەهەر وڵاتێكی ئەورووپا وكۆمۆنوێلسی بەریتانی دەتوانێ سوود لەخزمەتگوزاریەكانی ئەم بەرنامەیە وەربگرێت بەگەشتكردن لەهەموو جیهان بەشێوەیەكی ئازادانە وزامنكردنی ئایندەی منداڵ ونەوەكانیان و فەراهەمكردنی دەرفەتی بازرگانی ووەبەرهێنانی بێ سنوور. لەلای خۆشیەوە بەشار داوود هاوبەش وبەڕێوەبەری جێبەجێكاری كۆمپانیا متمانەیی خۆی بەوە نیشان دا كە هەبوونی نووسینگەی تازە وزیاتر بوونی ژمارەی تیمەكان كار بۆ یارمەتی هەموو لایەك دەدات\nبۆ هەڵبژاردنی باشترین بژاردە بۆ ویست وخواستەكانیان بەیارمەتی كۆمپانیای بلومینا وراوێژكارە پسپۆڕەكانیان كە بۆ ئەم مەبەستە دانراون. كۆمپانیای بلومینا بۆ ناسنامە ونشینگەی بەردەوام بەرنامەكانی رەگەزنامە پێشكەش دەكات بەرامبەر بە وەبەرهێنان و پاسپۆرتی دووەم و خزمەتگوزارییەكانی نشینگەی هەمیشەیی و خێراترین و باشترین بەرنامەكانی رەگەزنامەی دووەم و نشینگەی هەمیشەیی ئامادەكراو بەپێی پێداویستییە تایبەتەكان خانەوادەكان پێشكەش دەكات، ئەم خزمەتگوزاریانە بە ئاسانی و شەفافی بەردەستن بۆ وڵاتانی كاریبی وەك سانت كیتس و نیڤیس دۆمینیكا وفانواتۆ و سانت لۆسیا و گریننادا ئەنتیگوا وبەربۆدا، هەروەها بۆ چەند وڵاتێكی ئەوروپی وەك پرتوگال،قوبرس، توركیا و مۆنتینگرۆ و بەرنامەی گرین كارتی ویلایەتە یەكگرتووەكانی ئەمریكا. شایەنی باسە كۆمپانیای بلومینا بۆ ناسنامە ونشینگەی بەردەوام لە ساڵی 2003ەوە كارەكانی بەرفراوان كردووە لە وڵاتانی عەرەبی دوای دامەزراندنی نووسینگەی پرۆسەی سەرەكیی لە عەمان دواتر قاهیرە، دوبەی، بەغدا، هەولێر، رام الله و دۆحە و چەندین وڵاتی دیكە. بلومینا بۆ ناسنامە ونشینگەی بەردەوام ئاراستەكان دیاری دەكات لە بواری رەگەزنامە و نشینگە ئەمەش بە هۆی ئەو پەیوەندییە بەهێزانەیە كە لەگەڵ گشت وڵاتان درووستی كردووە و بە بریكاری ماركیتینگی نێودەوڵەتی دادەنرێت بۆ هەر یەكە لە سانت كیتس و نیڤیس و سانت لۆسیا، هەروەها ئەندامی فەخری ئەنجومەنی كۆچە بە وەبەرهێنان. بە بوونی (7) نووسینگەی نێودەوڵەتی لە رۆژهەڵاتی ناوەڕاست و باكووری ئەفریقیا و زیاتر لە (15) پرۆگرامی رەگەزنامە و نشینگەی جیاواز، كۆمپانیا بلوم دەتوانێت بە شێوەیەكی باشتر خزمەتگوزارییەكانی پێشكەش دەكات بە شێوازی مسۆگەر لە بواری خەرجی بەرەو دواڕۆژێكی گەشتر و جیهانیتر.


کوردیپێدیا - هێرۆ ئیبراهیم ئەحمەد، دەستلەکارکێشانەوەی خۆی لە پۆستی بەرپرسیارێتی مەڵبەندی سلێمانی حیزبەکەی راگەیاند\n📝 هێرۆ ئیبراهیم ئەحمەد، دەستلەکارکێشانەوەی خۆی لە پۆستی بەرپرسیارێتی مەڵبەندی سلێمانی حیزبەکەی راگەیاند | پۆل: بەڵگەنامەکان | زمانی بابەت: 🏳 کوردیی ناوەڕاست\nهێرۆ ئیبراهیم ئەحمەد، دەستلەکارکێشانەوەی خۆی لە پۆستی بەرپرسیارێتی مەڵبەندی سلێمانی حیزبەکەی راگەیان\nکادرو لایەنگرە تێکۆشەرەکانی (ی.ن.ک)....\nهاوڵاتیانی خۆشەویستی سلێمانی...\nکەبڕیارم دا ئەرکی بەرپرسیارێتی لە مەڵبەندی رێکخستنی سلێمانی یەکێتی نیشتمانی کوردستان وەرگرم، لەو کاتەدا یەکێتی و سلێمانی لە بارودۆخێکی خراپدابوون و سەرجەم هەوڵەکانیش بۆ باشکردنی ئەو دۆخە بوو، ئەم بڕیارەشم تەنها لەبەر خاتری (ی.ن.ک)نەبوو، بەڵکو بەئامانجی خزمەتکردنی زیاتری خەڵکی خۆشەویستی ئەم شارە بوو. لەو کاتەشدا حزبەکەمان لەم شارەدا روبەروی تەحەدایەکی گەورە بوو بووەوە، زۆر کەسیش دودڵ بوون لە هەڵگرتنی ئەم بەرپرسیارێتی یە، هەربۆیە بڕیارمدا شان بدەمە بەر ئەو ئەرکە سەختە.\nهەرچەندە من هەرگیز ئەوەم نەشاردۆتەوە کە کوردستانیم، بەڵام وا بیر ئەکەمەوە ئەگەر مرۆڤ شارەکەی خۆی خۆش نەوێت ناتوانێت کوردستانەکەی خۆش بوێت.\nئێستا نزیکەی چوار ساڵە لە مەڵبەندی سلێمانی کار ئەکەم، لەم ماوەیەدا هەوڵم داوە خزمەتی شارەکەم و خەڵکەکەی و باقی تری گوندو شارەکانی کوردستان بکەم، ئەمەش ئەرکێکی گرنگی یەکێتییەکانە لە هەر پۆست و پلەیەکی حزبی و حکومی بن و لەهەر شارو شارۆچکەیەک بن.\nلەم ماوەیەدا لە زۆرێکی کێشەکانتان ئاشنا بووم و، زۆر هەوڵمدا دڵسۆزانە هەندێک لە ناڕەواییەکان ڕاست بکەمەوە، بەتایبەتیش کێشەکانی تایبەت بە موڵکدارێتی، خزمەتگوزاری گشتی، کرێکاران و فەرمانبەران و خوێندکاران و ئەو دوای توێژەکانی تری هاوڵاتیان.\nبەڵام ئەم کێشەو داخوازیانەی رۆژانە رویان دەکردە مەڵبەند، زۆرێکی تریش لە کێشەکان چارەسەریان لای حکومەتی هەرێم بوو، هەوڵی نێوەندگیریمان دا لە نێوان هاوڵاتیان و حکومەت بۆ جێ بەجێکردنی داواکاریە ڕەواکانی خەڵک، بەڵام لە زۆر حاڵەتدا تەنها بەڵێنمان پێدراو کێشەکان چارەسەر نەکران.\nبەداخەوە پاش ئەوەی کە نەمتوانی جێی رەزامەندی زۆربەتان بم، بۆیە بڕیارم دا بگەڕێمەوە مەکتەبی سیاسی و ئەرکی کارکردن لە مەڵبەندی سلێمانی بۆ کەسانی تر جێ بێڵم.\nدڵنیاتان ئەکەم کە سلێمانی لە دڵی مندا هەر شارە حەیاتەکەیە، شایەنی هەموو شتێکی جوان و باشترە، لە هەر کوێ بم بە پێی توانای خۆم خزمەتی ئەکەم.\nزۆر سوپاسی سەرجەم ئەندامان و دۆستان و لایەنگرانی یەکێتی نیشتمانی کوردستان ئەکەم و سوپاس بۆ کادیران و ئەندامانی مەڵبەند و دڵنیاتان ئەکەم ئەگەر هاوکاری ئێوە نەبوایە ئەرکەکەم زۆر قورستر ئەبوو.\nداوای لێبوردنتان لێ ئەکەم وەکو پێویست نەمتوانی خزمەتان بکەم و جێی هیواتان بم.\nهیرۆ ئیبراهیم ئەحمەد\n ⚫ دیارینەکراو | 🏳 کوردیی ناوەڕاست | سایتی مەڵبەندی سلێمانی یەکێتی نیشتمانی کوردستان\n➕ ئەم بابەتە لەلایەن: (هاوڕێ باخەوان)ەوە لە: Sep 30 2013 8:05PM تۆمارکراوە\n✍ ئەم بابەتە بۆ دواجار لەلایەن: (هاوڕێ باخەوان)ەوە لە: Oct 1 2015 10:57PM باشترکراوە


كۆچەران دەگەڕێنرێنەوە بۆ یۆنان\nكۆچەران دەگەڕێنرێنەوە بۆ یۆنان   26/12/2016\nكۆمسیۆنی یەكێتیی ئەوروپا، پێشنیازێكی ئاراستەی وڵاتانی ئەندام كرد كە رێگەیان دەدات ئەو كۆچەرانەی لە دوای مانگی ئاداری ساڵی 2017ەوە روو لە وڵاتەكانیان دەكەن، رەوانەی یۆنانیان بكەنەوە.\nئەگەر ئەم پێشنیارە پەسەند بكرێت، كۆتایی بە حاڵەتی تایبەتی یۆنان دێت كە ماوەی نزیكەی شەش ساڵە پەیڕەو دەكرێت بە هۆی ئەو قەیرانە داراییەی تووشی هاتووە.\nئەم هەنگاوەی یەكێتی ئەوروپاش گوشارەكان لەسەر ئەسینا زیاد دەكات بۆ ئەوەی ژمارەیەكی زیاتری كۆچبەران دیپۆرتی توركیا بكاتەوە.\nساڵی 2011 دادگای باڵای ئەوروپا رایگەیاند، سیستەمی خزمەتگوزاریی كۆچەران‌و پەنابەرانی یۆنان بە هۆی قەیرانی داراییەوە گونجاو نییە، بۆیە لەو ساڵەوە یۆنان وەكو حاڵەتێكی تایبەت سەیر كراوەو ئەو كۆچەرانەی بەو وڵاتەدا تێدەپەڕین‌و ناویان تۆمار دەكرا، لە دوای دەرچوونیان لە یۆنان بەرەو وڵاتێكی دیكەی ئەوروپی، رەوانەی یۆنان نەدەكرانەوە.\nبەڵام بە گوێرەی دوایین زانیارییەكان لە كۆمیسیۆنی یەكێتی ئەوروپاوە، یۆنان پێشكەوتنی بەرچاوی بەدەستهێناوە. كۆمیسیۆنەكە لە مانگی شوباتی ئەمساڵەوە هەوڵی داوە بزانێت بە چ شێوازێك سیستەمی كۆچەریی یۆنان باشتر بكرێت بۆ ئەوەی بەشێك لە كۆچەران بۆ ئەم وڵاتە بنێرنەوە.\nسەرەڕای ئەم پێشكەوتنە بەرچاوەش، كۆمسیۆنی كۆچەران و كاروباری ناوخۆیی ئەوروپا، بە سەرۆكایەتی دیمیتریس ئاڤرامۆپۆڵس رایگەیاندووە كە هێشتا كەموكورتی زۆر لە سیستەمی كۆچەرانی یۆناندا هەیە، بۆیە دەبێت پڕۆسەی گەڕاندنەوەی كۆچبەران بۆ یۆنان هەنگاو بە هەنگاو بێت.\nلە پێشنیازەكەی كۆمیسیۆنی یەكێتی ئەوروپادا هاتووە، دەبێت یۆنان دڵنیایی بداتە كۆچەرە گەڕاوەكان كە لە یۆنان كەرامەتیان پارێزراو دەبێت. پێشنیازەكە وڵاتانی ئەندام لە كۆمسیۆنەكە سەرپشك دەكات لە گەڕاندنەوەی كۆچەرەكان بۆ یۆنان.\nبە وتەی بەرپرسانی كۆچەریی یۆنان و یەكێتی ئەوروپا، هەفتانە 500 كۆچبەر لە سنوورەكانی باكووری رۆژهەڵاتی یۆنانەوە ئاودیوی ئەم وڵاتە دەبن، جگە لەمە هەفتانە 400 كۆچبەر لە رێگەی دوورگەكانی یۆنانەوە لەسەر دەریای ئیجە، دەگەنە ئەو وڵاتە. بەم پێیەش ئەگەر لە وڵاتانی باكووری ئەوروپاش كۆچبەری بۆ بنێرنەوە، ئەوە گوشارێكی زۆر دەكەوێتە سەر حكومەتی یۆنان.\nبۆ كەمكردنەوەی ئەم گوشارەش كۆمسیۆنی یەكێتی ئەوروپا داوای لە وڵاتانی ئەندام كردووە پشكی خۆیان لەو كۆچەرانە وەربگرن كە بڕیار بوو لە چوارچێوەی پرۆگرامی نیشتەجێكردنی كۆچبەراندا لە یۆنان و ئیتاڵیا و ماڵتا وەربگیرێن.\nبەگوێرەی ئەم پرۆگرامە كە لە 2015 پەسەند كراوە، 162 هەزار كۆچەر لە ئیتاڵیا و یۆنانەوە بۆ وڵاتانی دیكەی ئەوروپا دەنێردرێن، لەم ژمارەیەش 65 هەزاری بەر ئەو كۆچبەرانە دەكەوێت كە لە یۆنان ناونووس كراون، بەڵام هەتا ئێستا ئەم پرۆگرامە تەنیا 8200 كۆچبەری لە ئیتاڵیا و یۆنانەوە گواستووەتەوە. پرۆگرامەكە لە مانگی ئەیلوولی ساڵی داهاتوو كاتی جێبەجێكردنی بەسەردەچێت.\nدوو ساڵە لێشاوی كۆچەران لە رۆژهەڵاتی نێوەڕاست و باكووری ئەفریقاوە یەكێتی ئەوروپای تووشی كێشەی ئیداری، سیاسی و ئەمنیی گەورە كردووە. قەیرانی كۆچەران لە لایەكەوە مەترسی لەسەر بنەما سەرەتاییەكانی یەكێتی ئەوروپا دروست كردووە.\nئەوەی وڵاتانی ئەوروپی نیگەران كردووە، پەیوەندی بە دزەكردنی چەكدارانی گرووپە توندڕەوە ئیسلامییەكان لە نێو كۆچەرانەوە هەیە، وەك چۆن لە هێرشەكانی 13ی تشرینی دووەمی 2015 لە پاریس، دەركەوت بەشێك لە ئەنجامدەران و پلانداڕێژەرانی هێرشەكان ئەو كەسانە بوون كە لە سوریاوە هاتبوون.


بەکارھێنەر:Idris Baz/ئیسماعیل سەردەشتی - ویکیپیدیا، ئینسایکڵۆپیدیای ئازاد\nبەکارھێنەر:Idris Baz/ئیسماعیل سەردەشتی\nمامۆستا ئیسماعیل سەردەشتی ، ڕاوەستاو لەکن ئەم ئۆتۆمۆبیلەی کە دە ناو وی دا تووشی ڕوداو بوو.\n(١٩٧٤-٠٤-٢٤) ٢٤ی نیسانی ١٩٧٤\n٠١ی ئابی ٢٠٠٨(٢٠٠٨-08-٠١) (٣٤ ساڵ ژیاوە)\nئیسماعیل سەردەشتی (بە فارسی: اسماعیل سردشتی) بەندبێژ و گۆرانیبێژی بەناوبانگی کورد (لەدایک بووی ١٩٧٤ - کۆچی دوایی ٢٠٠٨ ) لە شاری قەڵادزێ باشووری کوردستان لە دایک بوو.\n١ پوختەی ژیان\n١.١ سەرەتای ژیان و خویندەواری\n١.٢ دەست پێ کردنی کاری هونەری\n١.٢.١ بڵاو کردنەوەی بابەتەکانی\nسەرەتای ژیان و خویندەواری[دەستکاری]\nسەردەشتی ئەگەرچی بە ڕەگەز خەڵکی ڕۆژهەڵاتی کوردستانە بەڵان لە باشوور لە ڕێکەوتی ٣ی گوڵانی ساڵی ٢٦٧٤ی کوردی (١٣٥٣ی هەتاوی) لەدایک بووە\nلە کاتی لەدایک بوونی ئەمەندە بێ جووڵە بووه کە بە بڕوای خەڵک وایان زانیبوو کە مردووه هەر بۆیە بە تەمای ناشتنی بوون بەڵان دووای دەمێک پژما و زانیان کە ماوە و هەر ئەم پژمینە هۆی ئەمە بوو کە کەمێک زیاتر لەسەر زەوی بژیت و لاپەڕێکی زێڕین دە مێژووی گەلی کورددا دروست کات.\nخوێندنی سەرەتایی خۆی لە گوندی وەلێوی سەر بە شاری سەردەشت تێپەڕاند بەڵان چوونکە هیج عەلاقەیەکی بە خوێندن نبوو و زیاتر سەرقاڵی کوتنی ئاواز و گۆرانی بوو ، بۆیه زۆر بە کەمی نمرە و نیشەی دوو ڕەقەمی وەردەگرت. دووای تەواوکردنی خوێندنی سەرەتایی و بۆ پێداچوون و بەردەوامی خوێندن چوو بۆ شاری مەهاباد بەڵان چوونکە لەوێ جێگا و فەزای کەیف و خۆشی زۆر بوو ، زیاتریش لە دەرس و خوێندن دوور کەوتەوە و دە ئەنجامیش هەر دەستی لە خوێندن کشایەوە.\nدەست پێ کردنی کاری هونەری[دەستکاری]\nدووای ماوەیەکی هاوسەرگیری کرد و بە باوکی وت کە بە تەمامە بەڵان باوکی لەگەڵی هاوڕا نەبوو و هەر ئەمەش بوو هۆی دوور کەوتنەوەی لە باوکی و مانەوەی لە شاری مەهاباد . دەنگ خۆشی و زیرەکاتی سەردەشتی دە بەندبێژیدا وای کردبوو کە چەند کەسێک کە خۆیان دە مۆسیقای کوردی دا پێ لەوی شارەزاتر دەزانی لەڕووی چاوچنۆکی و بەخیلی پێ هاتن پێی بڵێن کە گۆرانی کوتن و ناسراو بوون ئەمەندە ئەستەمە کە سەرکەوتوو نابی تێی دا و ئەگەر خاوەنی یەکەک لە تۆمارگاکانی مەهاباد نەبا شایەد بەردەوام نەبووبا لە کارەکەی خۆی. دوای ماوەیەک خەڵکی موکریان زیاتریان ناسی و هەر ئەمە بوو بە هۆی پێشکەوتنی زیاتری ئەو و خەڵک زیاتر بۆ شاییەکانی خۆیان بانگهێشتی ئەویان دەکرد.\nبڵاو کردنەوەی بابەتەکانی[دەستکاری]\nئەلبومی ئەممان لێ کە بە هاوکاری تۆمارگای بێورانی شاری سەردەشت بڵاو بۆوە لایانگەرێکی یەکجار زۆری بۆ ئیسماعیل سەردەشتی دروست کرد. زۆربەی بابەتەکانی ئەلبومەکەی باسی خۆشەویستیو جوانی پەرەستی بوون بەڵان دوای ماوەیەکی بە ئەرکی سەرشانی خۆی زانی کە باس لە نەتەوە و گەلی خۆی بکات و ئاواز و گۆرانی مللی و بەیاد هێنانەوەی قارەمانی و پاڵەوانیەتی کانی گەلی خۆی کرد بەڵان بەداخەوە ڕێگەیان پێ نەدا و بە شەش مانگ گرتووخانە و چەندین شەلاق و ٣ ساڵ حەڕمین بێبەشی جەزا درا و دەم ٦ مانگەدا زۆرێک لە هونەرمەندانی کورد یادیان لێ دەکرد و ڕێزیان لە دادەگرت. سەردەشتی لەمەی کە زمانی لە گۆرانی کوتن کورت ببوو ئازارەکی زۆری داچێژا و دە ئاکامدا لە زستانی ٢٠٠٥ ئەلبومی خوداحافیزی بڵاو کردەوە و بەرەو باشووری وڵاتە چوارپارچەکەی ڕۆیشت.\nوەرگیراو لە «https://ckb.wikipedia.org/w/index.php?title=بەکارھێنەر:Idris_Baz/ئیسماعیل_سەردەشتی&oldid=515031»\nئەم پەڕەیە دواجار لە ٠٠:٢٢ی ٢٥ی نیسانی ٢٠١٧ نوێ کراوەتەوە.


رێککەوتمان بۆ ئەوە بووە\nحاکم قادر: پیویستە سەروەت و سامانى ژێرزەمین و سەرزەمین ئاشکرا بکرێن\n17/11/2020 2970 جار خوێندراوه‌ته‌وه\nئەندامێکى ئەنجومەنى باڵای بەرژەوەندى و سیاسى یەکێتى نیشتیمانى کوردستان جەخت لەوە دەکاتەوە چاکسازی بە بێ شەفاف کردنى پرسى نەوت و غاز ناکرێت پیویستە سەروەت و سامانى ژێرزەمین و سەرزەمین ئاشکرا بکرێن.\nحاکم قادر ئەندامێکى ئەنجومەنى باڵای بەرژەوەندى و سیاسى یەکێتى لەدواى کۆنگرەى چوارەمى حزبەکەى هیچ دیدارو چاوپێکەوتنێکى ئەنجام نەداوەو وەک خۆى دەیڵێت، بەردەوام دیدارو چاوپێکەوتنەکانى لەگەڵ میدیاکان رەتکردوەتەوە، بەڵام لەم چاوپێکەوتنەیدا لەگەڵ "شارپرێس" چەندین پرسى گرنگ و هەستیارى ئەمرۆی دۆخى سیاسى هەرێم و عێراق باس دەکات.\nلە چاوپێکوتنەکەدا حاکم قادر دەڵێت" رێککەوتنى نێوان یەکیتى و پارتى لەسەر ئەوە کراوە تا نووسینەوەى دەستوری هەرێم دەبێت یاساکان لە پەرلەمانی کوردستاندا بە سازان دەرچوێنرێت نەک بەدەنگدانی زۆرینە".\nپەیوەست بە رێککەوتنى پارتى و یەکێتى لەبارەى کەرکوکیشەوە حاکم قادر باس لەوە دەکات کە رێککەوتن لەسەر ئەوە کراوە کە پارێزگارێک بۆ کەرکوک دابنرێت و ناویش دیارى کراوە، بەڵام تائێستا ئەوەش جێبەجێ نەکراوە، جەختیش دەکاتەوە کە پرسى ناوچە دابڕاوەکان چارەسەر ناکرێت، چونکە ململانیەکى ناشەریفانە لەناو بزووتنەوەى کوردایەتى هەیە.\nهەروەها ناوبراو روونیشیدەکاتەوە کە یەکێک لەخاڵەکانى رێککەوتنى حزبەکەى لەگەڵ پارتى مەسەلەى شەراکەتى راستەقینەیە لەناو حکومەتدا کە بەوتەى خۆی ئەوەش نەکراوە.\nلەبەشێکى دیکەى قسەکانیدا حاکم قادر دەڵێت، لەرێککەوتمان لەگەڵ پارتى ئەوە بووە کە لەم کابینەیە چاکسازى بکرێت چاکسازیش بە بێ شەفافکردنى پرسى نەوت و غاز ناکرێت پێویستە سەروەت و سامانى ژێرزەمین و سەرزەمین ئاشکرا بکرێن.\nتەواوی چاوپێکەوتنەکە ببینە:


پاش بیست ساڵ (چیرۆك) ~ و/ باران - Baran\nپاش بیست ساڵ (چیرۆك) ~ و/ باران\nئه‌فسه‌ره پۆلیسه ئێشكگره‌كه، به‌ده‌م چاودێریكردنه‌وه، به شێوه‌یه‌كی سه‌رنجكێش به ڕێگاكه‌دا ده‌ڕۆیشت. شێوازه‌كه‌ی نه‌ریتێكی دێرین بوو، نه‌وه‌ك ئاماده‌كارییه‌ك بۆ كاریگه‌رییدانان، چوون بینه‌ره‌كان زۆر نه‌بوون. سه‌عات له ده‌ی ئێواره زیاتر نه‌بوو، به‌ڵام كزه‌بایه‌كی سارد كه ئاماژه‌ی بارانی ده‌دا، شه‌قامه‌كانی له خه‌ڵك خاڵیی كردبووه‌وه.\nبه‌ده‌م ڕێوه ده‌روازه‌كانی ده‌پشكنی و دارده‌سته‌كه‌ی به پێچی ئاڵۆز ده‌سووڕاند و جار جار ده‌گه‌ڕایه‌وه بۆ ئه‌وه‌ی نیگای به‌ئاگا بهاوێته هێمنیی كه‌نار ده‌ریاكه، ئه‌و به كه‌سایه‌تییه به‌هێز و خاكیییه‌كه‌یه‌وه، وێنه‌یه‌كی جوانی له پاسه‌وانی ئاشتی و ئاساییش پێشكه‌ش ده‌كرد.\nناوچه‌كه له‌و گه‌ڕه‌كانه بوو كه كه‌س تیایدا ئێواران دره‌نگ نه‌ده‌كه‌وت. لێره و له‌وێ ده‌توانرا ڕووناكیی فرۆشگای سیگار یاخود فرۆشگای خواردنی ئێواران به كرانه‌وه‌ی شه‌وانه ببینرێت، به‌ڵام زۆرترینی ده‌روازه‌كان ده‌چوونه‌وه سه‌ر لۆكاڵی ئه‌و فرۆشگایانه‌ی له‌مێژبوو داخرابوون.\nله‌پڕ، نزیك له ناوه‌ندی چه‌ند ماڵێك، خێرایی پۆلیسه‌كه هێواش بووه‌وه. له به‌رده‌م دوكانێكی داخراوی ئاسنفرۆشیدا، پیاوێك وه‌ستابوو، به جگه‌ره‌یه‌كی دانه‌گیرساوه‌وه به لێوییه‌وه، پاڵی دابوو به دیواره‌كه‌وه. كاتێك پۆلیسه‌كه به‌ره‌و لای چوو، به گورجی كه‌وته قسه.\nبه ده‌نگێكی نه‌وی وتی "خراپ نین، جه‌نابی ئه‌فسه‌ر". "من وه‌ستاوم چاوه‌ڕێی هاوڕێیه‌كی باش ده‌كه‌م. بیست ساڵ له‌مه‌وبه‌ر، بڕیارماندا ئه‌م ئێواره‌یه لێره‌دا یه‌ك ببینین. ئه‌مه ڕه‌نگه سه‌یر بێته‌پێش چاو؟ لێ من به خۆشحاڵییه‌وه ده‌توانم بۆت باس بكه‌م، ئه‌گه‌ر ده‌ته‌وێت له‌وه دڵنیابیت كه هه‌موو شت ڕاست و دروسته. نزیكه‌ی بیست ساڵ به‌ر له ئێستا، چێشتخانه‌یه‌ك لێره‌دا هه‌بوو، له‌جێی ئه‌و دوكانه - چێشتخانه‌ی (بیگ جۆی بڕه‌دی)".\nپۆلیسه‌كه وتی "تا به‌ر له پێنج ساڵ، پاشان ڕوخێنرا."\nپیاوه‌كه له‌به‌ر ده‌رگاكه‌دا، شقارته‌یه‌كی پێكرد و جگه‌ره‌كه‌ی داگیرساند. ڕووناكی ئاگره‌كه، ده‌موچاوه بێڕه‌نگه‌كه‌ی به چه‌ناگه‌یه‌كی چوارگۆشه‌یی و نیگای زیت و ده‌خمه‌ی سپی جێزامێك له‌لای برۆی ڕاستییه‌وه، ئاشكرا كرد. ده‌مبووسی بۆینباخه‌كه‌ی ئه‌ڵماسێك بوو له چوارچێوه‌یه‌كی سه‌یروسه‌مه‌ره‌دا.\nپیاوه‌كه وتی "بیست ساڵ پێش ئه‌مشه‌و، لێره‌دا له (بیگ جۆی بڕه‌دی) نانی ئێواره‌م ده‌خوارد له‌گه‌ڵ جیمی وێڵسی باشترین هاوڕێ و باشترین مرۆڤ له جیهاندا. ئه‌و و من پێكه‌وه گه‌وره‌بووین، لێره له نیۆڕك، ڕێك وه‌ك دوو برا. من هه‌ژده ساڵ بووم و ئه‌و بیست. ڕۆژی دواتر من به‌ره‌و خۆرئاوا به‌ڕێده‌كه‌وتم بۆ به‌ده‌ستخسنی به‌ختیاریم. جیمی هه‌رگیز نه‌یده‌توانی نیۆڕك جێبهێڵێت، بۆ ئه‌و ئێره تاكه شوێنی سه‌ر زه‌وی بوو. ئه‌وجا، وا ڕێككه‌وتین ڕێك له هه‌مان ڕۆژ و كات و شوێندا پاش بیست ساڵ یه‌ك ببینینه‌وه، ئیدی بارودۆخمان هه‌رچۆنێك بێت و چه‌ند زۆریش پێویست بكات ڕێبكه‌ین. وا بیرمانده‌كرده‌وه كه ده‌بێت پاش بیست ساڵ، چاره‌نووسمان شێوه‌ی خۆی گرتبێت و دۆخی كۆمه‌ڵایه‌تیمان سه‌قامگیر بووبێت، ئه‌مه‌ش ده‌بوو ئێستا بێت."\nئه‌فسه‌ره‌كه وتی "ئه‌مه سه‌رنجڕاكێشه، به‌ڵام پێموایه ماوه‌ی نێوان دوو دیداره‌كه زۆر دوورودرێژه، ئایا هیچت له‌باره‌ی هاوڕێكه‌ته‌وه نه‌بیستووه له‌و كاته‌وه؟"\nپیاوه‌كه وتی "با، ماوه‌یه‌ك بۆ یه‌كترمان ده‌نووسی، به‌ڵام دوای یه‌ك دوو ساڵ په‌یوه‌ندیمان نه‌ما. خۆرئاوا پارچه‌یه‌كی گه‌وره‌یه و منیش به‌ته‌واوی تیایدا ده‌هاتم و ده‌چووم. به‌ڵام من ده‌زانم جیمی دێته ئێره، ئه‌گه‌ر له ژیاندا مابێت، چوونكه ئه‌و هه‌میشه به‌وه‌فاترین و جێمتمانه‌ترین مرۆڤی دونیا بووه. ئه‌و له‌بیری ناچێت. من سێ هه‌زار كیلۆمه‌ترم بڕیووه، بۆئه‌وه‌ی ئه‌مشه‌و له‌م به‌رده‌رگایه‌دا ڕاوه‌ستم، ئه‌وه‌ش شایه‌نی ئه‌وه‌یه كه براده‌ره‌كه‌م ده‌ركه‌وێت."\nپیاوه چاوه‌ڕوانه‌كه، كاتژمێرێكی شیكی له كیفێكی ڕازاوه به ئه‌ڵماسی دره‌خشاوه، ده‌رهێنا و وتی "سێ خوله‌كی ده‌وێت بۆ ده. سه‌عات ده‌ی ڕێك بوو ئه‌وكات كه له ده‌ره‌وه‌ی چێشتخانه‌كه جیابووینه‌وه."\nپۆلیسه‌كه پرسی "وا دیاره له خۆرئاوا، حاڵی ئێوه باش گوزه‌راوه، وانییه؟"\nپیاوه‌كه وتی "ده‌توانن وا بڵێن! هیوادارم به نیوه‌ی ئه‌وه حاڵی جیمیش باش به‌ڕێوه‌چووبێت. به‌ڵام ئه‌و كاركه‌رێكی بێته‌ماح و له‌سه‌رخۆ بوو، له‌گه‌ڵ ئه‌وه‌دا كه كوڕێكی باش بوو. وه‌لێ من، بۆ ئه‌وه‌ی سینه‌كه‌كانم كۆبكه‌مه‌وه، پێشبڕكێم له‌گه‌ڵ كه‌له ڕه‌قترینه‌كاندا كردووه. له نیۆڕك پیاو ته‌نها له‌سه‌ر جێپێ ئاساییه‌كانی خۆی لۆژه‌لۆژ ده‌ڕوات. له خۆرئاوا داواده‌كرێت موسێكی تیژ بخه‌یته سه‌ر ئه‌مه.\nپۆلیسه‌كه دارده‌سته‌كه‌ی سوڕاند و چه‌ند هانگاوێكی نا و وتی "من به‌رده‌وام ده‌بم. هیوادارم هاوڕێكه‌تان بێت. سه‌عات ده‌ی ڕێك وازیلێدێنن؟"\nئه‌و وتی "نا ناشێ! هیچ نه‌بێت نیوسه‌عاتی ده‌ده‌مێ. ئه‌گه‌ر جیمی له ژیاندا بێت، دێت. سه‌رچاوان جه‌نابی ئه‌فسه‌ر!"\n"شه‌وشاد به‌ێز"، پۆلیسه‌كه ئه‌مه‌ی وت و له نۆبه‌كه‌ی به‌رده‌وام بوو، ده‌ڕۆشت و له ده‌روازه‌كانی ده‌ڕوانی.\nنمه‌بارانێكی جوان و سارد ده‌ستی به بارین كردبوو، باكه له هه‌ڵكردنی تاوتاوه‌وه، بۆ هه‌ڵكردنی بای هاوئاست گۆڕدرابوو. ئه‌و ژماره كه‌مه پیادانه‌ی لای ئه‌و ماڵانه‌وه له جوڵه‌دا بوون، له بێده‌نگییه‌كی خامۆشدا، به ده‌ست له گیرفانه‌وه، خێراتر ڕێیان ده‌كرد. له‌ده‌م ده‌رگای ئاسنفرۆشه‌كه‌شدا، ئه‌و پیاوه وه‌ستابوو كه سێ هه‌زار كیلۆمه‌تری بڕیبوو، بۆ دیدارێكی بێ سه‌روبه‌ر و نه‌زانراو، له‌گه‌ڵ هاوڕێیه‌كی سه‌رده‌می لاوێتیدا، ئه‌و به‌ده‌م جگه‌ره‌كێشانه‌وه، چاوه‌ڕێ بوو.\nكاتێك نزیكه‌ی بیست خوله‌ك بوو چاوه‌ڕێی ده‌كرد، پیاوێكی باڵابه‌رز به پاڵتۆیه‌كی درێژه‌وه كه یه‌خه‌كه‌ی به‌ره‌و گوێچكه‌كانی به‌رز كردبووه‌وه، شه‌قامه‌كه‌ی بڕی و هات و ڕێك به‌ره‌و لای پیاوه چاوه‌ڕێكه چوو.\nئه‌و به گومانه‌وه پرسی "ئه‌وه تۆیت، بۆب؟"\nپیاوی ده‌م ده‌رگاكه له‌پڕ وتی "ئه‌وه تۆیت، جیمی وێڵس؟"\n"خۆش به حاڵم!" پیاوه تازه هاتووه‌كه وه‌های وت و هه‌ردوو ده‌ستی ئه‌ویتری خسته ده‌سته‌كانی خۆیه‌وه. "ئه‌مه بۆبه، دڵنیام له چاره‌نووسم، من ده‌مزانی لێره‌دا ده‌تبینم، ئه‌گه‌ر له ژیاندا مابیت. به‌ڵێ، به‌ڵێ - بیست ساڵ كاتێكی زۆره. چێشتخانه كۆنه‌كه نه‌ماوه، هیواخوازبووم بمایه، تا بمانتوانیایه جارێكی دی نانی لێبخۆین. له خۆرئاوا چۆنت گوزه‌راند لاوی دێرین؟"\n"باش باش! هه‌موو ئه‌و شتانه‌م ده‌ستكه‌وت كه هیوام پێ ده‌خواستن. تۆ گۆڕاویت جیمی. باوه‌ڕم نه‌ده‌كرد ئه‌وه‌نده درێژ ببیت، هه‌ر هیچ نه‌بێت ده‌كرا پێنج شه‌ش سانتیم كوورتتر بیت."\n"من دوای پڕكردنه‌وه‌ی بیست ساڵی، هه‌ندێكی تر گه‌شه‌مكرد."\n"حاڵت باشه له نیۆڕك؟"\n"تا ڕاده‌یه‌ك. له خزمه‌تگوزاری شاره‌وانی كار ده‌كه‌م. وه‌ره له‌گه‌ڵم بۆب، ده‌چینه شوێنێك من ده‌یزانم، له‌وێ باسی كاته كۆنه‌كان ده‌كه‌ین."\nهه‌ردوو پیاوه‌كه به‌ره‌و شه‌قامه‌كه قۆڵ له قۆڵی یه‌كدا ڕۆیشتن. ئه‌وه‌یان كه له خۆرئاواوه هاتبوو، به شێوازه له‌خۆدڵنیاكه‌یه‌وه كه سه‌ركه‌وتنی زیاتری به‌ده‌ستهێناوه، ده‌ستیكرد به باسكردنی ژیانی كاری. ئه‌ویتر نوقومبوو له‌ناو پاڵتۆكه‌یدا و ئاره‌زوومه‌ندانه گوێی ده‌گرت.\nله‌سه‌ر سووچه‌كه، ده‌رمانگه‌یه‌كی لێبوو، به چه‌ندین گڵۆپی كاره‌بایییه‌وه ده‌دره‌وشایه‌وه. كه گه‌یشتنه بازنه‌ی ڕووناكییه‌كه‌ی، هه‌ردوكیان هاوكات ئاوڕیان به‌لای یه‌كدا دایه‌وه بۆ ئه‌وه‌ی سه‌رنجی سیمای یه‌ك بده‌ن. پیاوه‌كه‌ی خۆرئاوا له‌ناكاو وه‌ستا و قۆڵی ڕاپسكاند و وتی "تۆ جیمی وێڵس نیت، بیست ساڵ كاتێكی درێژه، به‌ڵام ئه‌وه‌نده‌ش زۆر نییه كه لوتێكی ڕۆمی بگۆڕێت به لوتێكی سه‌گئاسای كوڵ."\nپیاوه درێژه‌كه وتی "هه‌ندێك جار، بیست ساڵ ده‌توانێت مرۆڤێكی باش بگۆڕێت به مرۆڤێكی خراپ. ده خوله‌ك پێش ئێستا تۆ داواكرابوویت 'سیلكی بۆب'. شیكاگۆ وایزانیوه تۆ ڕێت هه‌ڵه‌كردووه و كه‌وتوویته‌ته لای ئێمه، ئه‌وان ته‌له‌گرافیان ناردووه كه ده‌یانه‌وێت قسه‌ت له‌گه‌ڵ بكه‌ن. تۆ هێشتا له‌گه‌ڵمدایت به هێمنی؟ ئه‌مه زیره‌كییه له ئێوه‌وه. به‌ڵام پێش ئه‌وه‌ی بچینه بنكه‌كه، نامه‌یه‌ك هه‌یه كه داواملێكراوه بتده‌مێ، ده‌توانیت لای ئه‌و په‌نجه‌ره‌یه‌وه بیخوێنیته‌وه. ئه‌مه له لایه‌ن ئه‌فسه‌ر وێڵسه‌وه‌یه.\nپیاوه خۆرئاواییه‌كه پارچه كاغه‌زه‌كه‌ی كرده‌وه. سه‌ره‌تا ده‌سته‌كانی خۆگربوون كه ده‌ستی به خوێندنه‌وه كرد، به‌ڵام پاش خوێندنه‌وه‌ی، ده‌ستی له‌رزی. نووسراوه‌كه كوورت بوو؛\nبۆب - من له كاته دیاریكراوه‌كه‌دا له‌وێ بووم. كاتێ شقارته‌كه‌ت پێكرد تا سیگاره‌كه‌ت ئاگربده‌یت، بینیم تۆیت كه پۆلیسی شیكاگۆ به‌دوایدا ده‌گه‌ڕێت. به هه‌ر هۆكارێك بێت له‌ده‌ستم نه‌هات خۆم كاره‌كه ئه‌نجام بده‌م، بۆیه ڕۆیشتم و كه‌سێكم به به‌رگی مه‌ده‌نییه‌وه ڕاسپارد كاره‌كه جێبه‌جێ بكات.\nنووسینی: ئۆ هێنری\nوه‌رگێڕانی بۆ سویدی: سۆنیا بێرگڤاڵ\nوه‌رگێڕانی له سویدییه‌وه: باران\nئه‌م په‌ڕه‌یه 272 جار خوێندراوه‌ته‌وه


کۆتایی ئەیلولە، پەیتا پەیتا سروشت رەنگ و سیمای خۆی دەگۆڕێ، گەڵای درختەکان سور هەڵدەگەڕێن، جار نە جاریش هەڵدەوەرێن، خۆر هەر زوو ئاوا دەبێ، بەیانیان رەشەبایەکی سارد هەڵی دەکا، ترس ئەخاتە دڵی مرۆڤی سەرمابردەڵەوە، ئەو یانەیەی رۆژانە بۆی دەروا ئەمرۆ خواردنێکی نایابی پایزیان دروست کردووە تەنانەت تێکرای خەڵکی نەرویج لە پایز و لەروژێکی دیاریکراودا ئەو خواردنەی لی دەنێن کە بریتی یە لە گۆشتی بەرخ و لهانە، سەعات سێ یی دوای نێوەرۆ بوو، خۆی خزاندە نێو یانەکە بەسکی برسی لە کاتیکدا سەعات چوار خواردن دابەش دەکەن، هەر بۆیە زوو چوو کوپی کافەی هینا لەگەڵ چەند کڵویەکی قەند بەو مەبەستەی برسیەتەکەی بشکێ، قاپیکی شکولاتەی دانرا بوو، چەند دانەیەکی لێ هەڵگرت و خستیە دەمیەوە، تارادەیەک برسیەتیەکەی شکا!\nدوو کەس یاری شترەنجیان دەکرد، بە ئەسپایی چوو بە دیاریانەوە دانیشت، هەرچەندە یاری زانیکی باشی شترەنجە بەڵام مات و بێ دەنگ سەیری یاریەکەی دەکرد، بەم شێوەیە ماوەی چاوەروانی خواردنەکە کورت کردەوە، ئینسان کە سەرقاڵ بوو هەست بە تێپەربوونی زەمەن ناکا ! خواردنەکەیان دابەش کرد، ئەو زۆری نەخوارد ترسا لەوەی تووشی سک چوون بێ، دوای ئەوە کەخواردنەکەی خوارد یەکسەر گەرایەوە بۆ ماڵەوە، لەرێگا ئافرەتێکی بینی تازە مناڵەکەی لە باغچەی ساوایان گەڕاندەوە، پەیوەندی نێوان دایک و مناڵ پەیوەندییەکی ئاڵوزو و پر نهێنی یە کوڵەکەکانی لەسەر خوشەویستی بونیاد نراوە، ڕاستە گوتوویانە، ئینسان تا دایکی نەمرێ هەست بە گەورەیی تەمەن ناکا بەڵام کە دایکی مرد هەست و ترسی گەورەبوون سەراپا خانەکانی مێشکی داگیر دەکەن وچی دیکە دڵیکی پڕ میهرو خوشەویستی نادۆزێتەوە لە کانگای ئەفسوناوی دڵی دایکی بچێ، قارەمانی چیرۆکەکەمان لە پایزی تەمەن دایە، نەخۆشی خەم زەدەی هەیە، کاتێ وەرزی پایز قوبچەکانی سەر جەستەی دەترازێنی، خەرمانەی خەمی زیاتر دەبێ لە مرۆڤێکی عەقلانیەوە وەردەگەرێتە سەر مرۆڤێکی بەسوزو بەزەیی و لەناخی دا گریان قوڵپ دەدا بۆ دووری لە نیشتمان، سوزێکی لە رادەبەری لە ناخیا سەر ئەکا بۆ خوشک و براکانی، یادەوەریەکانی مناڵی زیاتر کانگای سوزی ئەتەقاندەوەو دەکەوتە حالەتی نامۆ بوونەوە، ئاخر ئەو لە هەندەران دەژیا، چەند ساڵ جارێک ئەگەر بۆی بلوایە سەردانی کەس و کاری دەکرد، ئەو کاتێ بە خوێندنەوەی پەرتووک بەسەر دەبرد، ئەو پێ وابوو رۆژێک چەند لاپەرەیەک بخوێنێتەوە، ویژدانی ئاسودە دەبێ و هەست ئەکا کاتەکەی بە فیڕۆ نەروێشتووە، ماڵی لە گەرەکی بیارکە بوو، پەرتووکخانەی گەرەک چەند پەرتووکێکی عەرەبی و کوردی دیاریکراوی هەبوو، بەدرێژایی ئەو ماوەیە هەمووی خوێندبوەوە، ئەو فیلمانەی لەوی دانرا بوون تارادەیەک سەیری هەموویان کردبوو، ئەو هەمیشە لەخەمی ئەوە دابوو یادەوەریی پەروەردە بکا، ئەو پێ وابوو هەرچەند پەرتووک بخوێنێتەوە و فیلم ببینی، مێشکی زیاتر ئاوەدان ئەبێ و کاتێکیش کە دەنووسی، نووسینەکانی کاریگەر تر دەبن، ئەو بروای وا بوو، نووسەر دەبێ لە قوناغی کامل بوونی تەمەن و ئەزموون نووسین بڵاو بکاتەوە ، بەشیوەیەک زانست وا زانیاری لای کەڵەکە بکەن لەکاتی نووسین دا زمان فریای زانیاریەکانی نەکەوێ!\nئەو کاتێ هەندی پەرتووکی دەخویندەوە پێ سەیر بوو، چۆن ریگا دراوە ئەو پەرتووکانە چاپ بکرێن، هەندێکی تەنیا وشە ریز کردنە، هەندێکی تریش بە تەکنیکی ئالوزو شێواو نووسراوە مەگەر نووسەرەکەی خۆی سەری لێ دەر بکا ! زمانی ئەو وڵاتەی لێ دەژیا زۆر قورس و ناقوڵا بوو، دەیزانی قسەی پێ بکا بەڵام بە شیوەیەکی رێک و پێک و رێزمانی نەیتوانی پێ بنووسی هەر بۆیە خۆی ناونووس کرد لە قوتابخانەی زمان، دوای هەفتەیەک لە دەوام مامۆستاکە ئاگاداری کردەوە کە ئاستی لە قوتابیەکانی دی بەرزترە وا باشە مەنهەجی خوێندنی ئەو بگۆڕێ، مەنهەجێکی بۆ دانا بە ناوی ( بەرد لەسەر بەرد ) ئیدی لەم وەرزە پایزە دڵی بەوە خۆش بوو، لە هەفتەی دوو رۆژ ئەچێ بۆ خوێندنی زمان کەمێک سەرقاڵ و سەرگەرم ئەبێ کەچی لە پرێکدا پشووی پایز هاتە کایەوە، مامۆستاکە پێگووت هەفتەی داهاتوو دەوام نیە دەبێ لە ماڵەوە بێ ! زۆر نیگەران بوو بەستەڵەکی خەم نیشتە سەر دڵی، ئاخۆ لە هەفتەی داهاتوو دا لە بری ئەو دوو رۆژە چ پلانێک دابنێ!\nقارەمانەکەمان بە شوناسی کاغەزی ئیسلام بوو ئەگینا لەرووی پراکتیکییەوە عەلمانییەکی عەیار بیست و چوار بوو، سوزێکی کەمی لەگەڵ موسەڵمانەکان دا هەبوو وەک قوربانی دەستی بیروباوەر سەیری ئەکردن بەڵام بە عەقڵ و هۆش لەگەڵ هومانستی و عەلمانیەت دا بوو، ئیدی رۆژگاری پایزی بەم بابەتانە موتربە دەکرد، هەر لە پایز بوو هەواڵی ئەوەی پێگەیشت لە ناوەوەی وڵات ریفراندۆم دەکرێ، ئاخۆ کێ لەگەڵ مافی سەربەخۆبوون دایە، ئەم بابەتە مەودایەکی بەرفراوانی لە مێشکی داگیر کرد! لەلایەکەوە نەفرەت لە گەندەڵی دەسەڵات کرد لەلایەکی دیکەوە پڕ بەدڵ لەگەڵ سەربەخۆبوونی میللەتەکەی دابوو، ریفراندۆم کرا لە ٩٣٪ دەنگ درا بە بەڵێ، بەڵام دڵەراوکێ سەراپای دڵی تەنیوەتەوە نەخواسمە تورکیا و ئیران و حکومەتی ناوەند هەرەشەی دانانی ئابڵوقەیان کردووە لەسەر کوردستان، ترسی ئابڵوقەوقات وقڕی و گرانی لە ناخی دایە، ئابڵوقەی ساڵەکانی نەوەدی بیر ئەخستەوە!!\nکایەی خوێندن و نووسین و موزیک ژەنین تا دەهات زیاتر هەست و نەستی ناسک تر ئەکرد، هەر بۆیە بەرگەی ساتەکانی پایزی نەئەگرت، هەمیشە بۆنی مەترسی ئەکرد، مەترسی سەرماو بەفر، مەترسی ساتە تاریک و قورسەکانی زستان کە هاتووچۆ زەحمەت دەبێ و ژیان سەخت ئەبێ ! ئەو نەیدەتوانی لەدەست هەرەشەکانی زستان خۆی رەها بکا بە تایبەتی بۆ مرۆڤێک لە پایزی تەمەن بژێ، ئەوێ رۆژێ لە کاتی سەرچاککردن سەتاشەکە ناسیاوە پێگووت بۆ چی ژن ناهێنی؟ لەوانەیە هاوسەرێکت بۆ پەیدا بکەم، تەمەنی هەر چل ساڵ ئەبێ، ئەویش گووتی رازیم، ئیدی ئافرەتەکە سەرەتا داوای مالپەری فەیسبوکەکەی کردبوو کاتی بینی بوو لە پایزی تەمەن دایە، دەستبەجێ پەشیمان ببووەوە، ئەم رووداوە کاریگەری لەسەر دەروونی داناو زیاتر تووشی خەمۆکی کرد ! پایزو تەنیایی دوو مۆتەکەی سەر دڵی مرۆڤن لە پەنایان دا ساتەکان بە ئاسانی تێپەر نابن ! ئێستا لەم وەرزە پایزە مەستی نەشئەی بۆنی خاک و بارانە، دڵی بەوە خۆشە خولیای نووسین و خوێندنەوە جارێکی دیکە لە دەرگای مێشکی ئەدەن وەک حەزێک حزوری هەیە، هیچ وەکو ئەوە خۆش نیە دەروونێکی ئۆقرەت هەبێ و ئامادەیی هەبێ بۆ خوێندنەوەو نووسین و مۆزیک ژەنین!!


پەیوەندی لەنێوان لاسەرئێشە و تووشبوون بە ئەڵزهایمەر دەدۆزرێتەوە\nahmad 12/10/2019 - 12:03 بڵاوکراوەتەوە لە هەواڵ/تەندروستی\nتوێژینەوەیەکی نوێی پزیشکانی زانکۆی واتەرلوو لە کەنەدا پەیوەندی دۆزیوەتەوە لەنێوان لاسەرئێشە و تووشبوون بە ئەڵزهایمەر لە داهاتوودا.\nتوێژینەوە نوێیەکە لە جۆرناڵی (Geriatric Psychiatry) بڵاوکراوەتەوە و دەریخستووە شەقیقە کە یەکێکە لە گرفتە بەربڵاوەکانی کۆئەندامی مێشک و دەمار لە هەموو تەمەنەکاندا، فاکتەرێکی مەترسیدارە بۆ تووشبوون بە نەخۆشییەکانی لەبیرچوونەوە.\nسوزانی تیاس، پسپۆڕی مێشک و دەمار و یەکێک لە ئەنجامدەرانی توێژینەوەکە دەڵێت: ئەنجامەکانمان دەریخەن دەبێت بایەخێکی زیاتر بە لاسەرئێشە بدەین، چونکە ئەو کەسانەی بەدەست گرفتەکەوە دەناڵێنن ئەگەری هەیە لە داهاتوودا تووشی ئەڵزهایمەر ببن.\nتوێژینەوەکە لەسەر 679 کەسی تەندروست ئەنجامدراوە، کە بەشێکیان تووشبووی شەقیقەبوون، دوای پێنج ساڵ بەدواداچوون بۆ بەشداربووان، پزیشکە توێژەرەکان بۆیان دەرکەوتووە 51 بەشداربوو کە شەقیقەیان هەبووە، تووشی ئەڵزهایمەر بووبوون.\nد. سوزانی روونیدەکاتەوە، ئەوانەی لاسەرئێشەیان هەیە ئەگەری تووشبوونیان بە ئەلزهایمەر سێ هێندە زیاترە، هەرچەندە میکانزیمەکە بە تەواوی ئاشکرا نییە، بەڵام لە توێژینەوەیەکی داهاتوویاندا ئەو پەیوەندییە دەدۆزنەوە.


به‌شی دووه‌می هه‌ڵبژارده‌ی هه‌واڵه‌کانی ئه‌مڕۆ چوارشه‌ممه ٢٩/١٠/٢٠٠٨ - Radio Sweden Kurdish - رادیۆی سوید Radyoya Swêdê | Sveriges Radio\nبه‌شی دووه‌می هه‌ڵبژارده‌ی هه‌واڵه‌کانی ئه‌مڕۆ چوارشه‌ممه ٢٩/١٠/٢٠٠٨\nبڵاو کرایه‌وه onsdag 29 oktober 2008 kl 17.27\nپه‌رله‌مانی سوید ئه‌مڕۆ له تاوتوێ کردنی بڕیارێکی نوێدایه سه‌باره‌ت به پلانێکی ئابووری که ئاستی سه‌قامگیری سیستێمی ئابوری ڕابگرێت، چاوه‌ڕیده‌کرێت ئه‌و بڕیاره له سبه‌ینێوه بخرێته کار. به‌شێکی ئه‌وپلانه تایبه‌ته به پاره‌ی پاشه‌که‌وتکراو هه‌روه‌ها ڕێژه‌ی پاره خستنه کۆنتۆ له‌لایه‌ن هاووڵاتیانه‌وه، بڕیاره گه‌ره‌نتی نیو ملێۆن کرۆن بۆ هه‌ر هاووڵاتیه‌ک دابین بکرێت. به‌شێکی تری ئه‌و پلانه بریتیه له دامه‌زراندنی سندوقێکی سه‌قامگیری که حکوومه‌ت پاره‌که‌ی دابین ئه‌کات و هه‌ر له‌وێوه یارمه‌تی بانقه‌کان ئه‌درێت که له پرۆسه‌ی قه‌رزدان و چالاکیه ئابووریه‌کانیان به‌رده‌وامبن. بۆ ئه‌وه حکوومه‌ت 1500 ملیارد کرۆن بۆ ئه‌و سندووقه ته‌رخان ئه‌کات.\nئه‌وه‌ی که جێی نیگه‌رانی زۆر لایه‌نی سیاسیه و به‌تایبه‌تی پارتی چه‌پی سویدیه له‌م پلانه ئابووریه‌دا ئه‌وه‌یه که ڕه‌نگه باجده‌ران زه‌ره‌رمه‌ندبن و ببنه قوربانی بانقه‌کان.به‌ڵام وه‌زیری بازاڕی ئا بووری(ماتس ئودێل –Mats Odell ) ئه‌ڵیت هه‌رچه‌نده 1500 ملیارد کرۆن ڕێژه پاره‌یه‌کی زۆره به‌ڵام شێوازی داڕشتنی ئه‌و پلانه ئابووریه به شیوه‌یه‌که که تا ڕاده‌یه‌کی دڵخۆشکه‌ر پاره‌و ڕه‌نجی باجده‌ران ده‌پارێزێت.\nهه‌رله چوارچێوه‌ی ده‌رئه‌نجامه‌کانی قه‌یرانه ئابووریه‌که، پێده‌چێ سوید که‌وتبێته بازنه‌ی سستی ئابووریه‌وه، ئه‌مه به ڕای ئینستیتیوتی بارودۆخی بازاڕ که پێشنیوه‌ڕۆی ئه‌مڕۆ پێشبینیه‌کانی خۆی سه‌بارت به ئابووری سوید ئاشکراکرد، به‌پێێ پێشبینیه‌کانی ئه‌و ده‌زگایه ڕێژه‌ی بێکاری له زیادبووندایه‌و چاوه‌ڕوانده‌کرێت ڕێژه‌ی بێکاری له ساڵی 2010دا بگاته سه‌رو له‌سه‌دا هه‌شته‌وه. ئه‌م پێشبینیانه و هۆکاری سستبوونی بازاڕ له چوارچێوه‌ی قه‌یرانی نه‌مانی متمانه‌ی ئابووری دێت که قه‌یرانه ئابووریه‌که به‌دوای خۆیدا هێناویه‌تی.\nبه‌ڵام ئاسۆ ڕوونه له‌کاتێکدا که بواری بازرگانی له‌گه‌شه‌دایه و که‌رته گشتیه‌کانی ئابووری به‌هێزن، هه‌رئه‌مه‌شه واده‌کات که ئینستیتیوتی بارودۆخی بازاڕ، داوا له حکوومه‌ت ئه‌کات که ئاماده‌گی هه‌بێت بۆ کارڕایی پیویست که ده‌کرێت ڕێ له که‌ووتنه بازنه‌ی سستی بازاڕ و به‌رفراوانی بێکاری بگرێت، له‌وانه په‌ره‌دان به ژێرخانی ئابووری و به‌رده‌وامبوون له و پلانانه‌ی که له‌مبواره‌دا نراون، هه‌روه‌ها داشکاندنی زێده‌باج -مۆمس و هه‌ندێک کاڕایی تر به‌ڕای به‌ڕیوه‌به‌ری پێشبینیه‌کان )ئووربان هانسۆن Urban Hansson- (له ئینستیوتی بارودۆخی بازاڕ.\nکه‌مووکورتی له خزمه‌تگوزاریه‌کانی چاوه‌دێری به‌ساڵاچواندا ئاشکرا ئه‌بێت، ئه‌مه له به‌دواداچوونێکی ده‌زگای به‌دواداچوونی (ریکسرێڤیشونه‌ن -Riksrevisionen )ده‌رکه‌وتووه، که یه‌کێکه له ده‌زگاکانی په‌رله‌مان بۆ کۆنترۆلکردن و به‌دواداچونی ده‌زگاکان.\nئێمه پێمان وایه که حکوومه‌ت و ده‌زگا فه‌رمیه‌کان به ئه‌رکه‌کانی خۆیان هه‌ڵنه‌ستاون وردکار کلایس نورگرێن ئه‌ڵێت، هه‌ربۆیه ئه‌و ئه‌ڵێت کاتێک ده‌زگاکه‌ی ئێمه ده‌زگای به‌دواداجوونی سه‌رتاسه‌ری ریکسڤیشونه‌ن به‌دوای کاره‌کانی ئه‌و بنکه‌ی چودێریانه‌دا پشکنین ئه‌که‌ین که‌مووکورتی له‌کاره‌خزمه‌تگوزاریه‌کانیاندا به‌دی ده‌که‌ین.\nله‌ماوه‌ی ده‌ساڵی ڕابووردودا ڕێژه‌ی ده‌زگا تایبه‌ته ناده‌وڵه‌تیه‌کان بۆ جاوه‌دێری به‌ساڵاچوان له کۆمۆنه‌کاندا زیادی کردوه. ئه‌مه‌ش پاش ڕه‌زامه‌ندی حکوومه‌ت دێت که ڕێگه بۆ به‌ساڵاچوان خۆش ئه‌کات تا سه‌ربه‌ستانه شوێنی جاوه‌دێری هه‌ڵبژێرن. به‌لام له‌ڕاپۆرتی ده‌زگای به‌دواداچوونی ریکسڕیڤیشونه‌ن که‌مووکورتیه‌کانی ده‌زگای چاوه‌دێری به‌ساڵاچوانی ناده‌وڵه‌تی زۆرن.\nکۆمۆنه‌کان مه‌رجی کارامه‌یی و چۆنیه‌تی کاری ئه‌وتۆیان له‌کاتی به‌ستنی په‌یمان له‌گه‌ڵ ئه‌م بنکه تایبه‌ته ناده‌ووڵه‌تانه نیه که ڕه‌نگه واده‌کات که‌مووکورته‌ی له خزمه‌تگوزاریه‌کانیاندا بکه‌ن، هه‌ربۆیه ده‌زگای به‌دواداچوونی ریکسڕیڤیشونه‌ن ڕه‌خنه ئاڕاسته‌ی سه‌رۆکایه‌تی کاروباری کۆمه‌ڵایه‌تی ئه‌کات که پرسی نه‌بوونی په‌یمانی مه‌رجدارله‌کاتی کردنه‌وه‌ی ئه‌م بنه چاودێریانه‌دا له کۆمۆنه‌کاندا نه‌وروژێنراوه.\n)کلایس نورگرێن(Claes - (Norgren ووردکار له ریکسڕیڤیشونه‌ن ئه‌ڵێت، کێشيکه له‌وه‌دایه که گه‌ربێت و کارمه‌ندێک له بنکه‌یه‌کی چاودێری به‌ساڵاچوانی ده‌ووڵه‌تی هه‌ڵه‌یه‌ک یان که‌مووکورتیه‌ک به‌دیبکات ئه‌و سکاڵاکه‌ی ئه‌توانێ بنێرێته ده‌زگایه‌کی ده‌ووڵه‌تی تایبه‌ت به‌ناوی کۆمیته‌ی کۆمه‌ڵایه‌تی سۆسیالنێمنده‌ن، به‌ڵام کارمه‌ندانی بنکه چاودێریه‌کانی سه‌ر به که‌رتی تایبه‌ته نا ده‌ووڵه‌تیه‌کان ده‌بێت سکاڵاکانیان بگه‌یه‌ننه به‌رپرسه‌کانیان که ڕه‌نگه ئه‌وانبن واتا به‌رپرسه‌کان سه‌رچاوه‌ی کێشه و که‌موکورتیه‌کان بن، ئه‌مه‌ش ڕه‌نگه هه‌موو که‌سێک نه‌یکات، هه‌رئه‌مه‌ش هۆیه‌که بۆ چاره‌سه‌رنه‌کردنی که‌مووکورتیه‌کان.